Қозоғистон 29 қочқинни Ўзбекистонга топширди\n20 сентябр 2020, Тошкент вақти: 09:52\nЎзбекистонлик қочқинлар бундан роппа-роса бир йил аввал Тошкент сўровига кўра, ҳибсга олинган эди.\n9 июн куни Олмаота ҳибсхоналарида роппа-роса бир йилдан буён сақланиб келган 29 ўзбек қочқинларининг барчаси Ўзбекистонга экстрадиция қилинди.\nОлмаота ҳибсхоналарида бир йил давомида сақланган 29 нафар қочқин Ўзбекистонга бериб юборилди.\nБу ҳақда Озодликка Олмаота шаҳар прокурор ўринбосари Ташкенбай Абубакиров маълум қилди.\n- Ўзбекистон бош прокуратурасининг сўровига кўра, Қозоғистон бош прокуратураси қочқинларни уларга топшириш тўғрисида қарор қабул қилди. Бу одамлар Ўзбекистон ҳудудида ўта оғир жиноятлар содир этганликда айбланган ва барчаси қидирувга берилган. Ўзбекистон билан Қозоғистон ўртасида ўзаро келишув бор. Шунингдек, Минск конвенцияси ва бошқа халқаро ҳужжатларга кўра, бу одамлар Ўзбекистонга қайтарилди. Уларнинг айримлари БМТ томонидан берилган қочқинлик ҳужжатига эга эди. Шунинг учун уларга ўз ҳуқуқларини ҳимоя қилиш мақсадида судга апелляция тартибида мурожаат қилиш имкони берилди. Яқинда суд уларнинг ишини кўриб бўлди. Суд уларни экстрадиция қилиш тўғрисидаги қарорни ўз кучида қолдирди ва уларга берилган қочқинлик мақоми қайтариб олинди. Энди улар Ўзбекистонга топширилди,- деди Олмаота шаҳар прокурори ўринбосари Ташкенбой Абубакиров.\n9 июннинг иккинчи ярмида 12 нафар қочқин аёл эрларининг Ўзбекистонга бериб юборилганига норозилик билдириб, Олмаота шаҳар прокуратураси биносини пикет қилишди.\nҲуқуқ фаоллари маълумотига кўра, пикет пайти аёлларга нисбатан ҳуқуқ-тартибот идоралари ходимлари қўпол муносабатда бўлиб, аёллардан айримларини ҳибсга олган.\nЎзбек қочқинлари экстрадицияси\nОлмаотадаги ўзбек қочқинларидан бири Умида Азимовага кўра, ҳибсга олинган қочқин аёллардан тўрт нафари ҳам Ўзбекистонга жўнатилган.\n- Ҳозир мана қаранг тўртта аëлни олиб кетганда. Бу Ғуломова Ҳусния, Мўминова Адолат, Қодирова Гулнора ва Қобилова Феруза. Бу аëлларнинг боласи шу ерда қолиб кетган. Ҳозир Мўминова Адолат бизга қўл телефонидан телефон қилиб “Бизларни машинага ўтказиб Ўзбекистонга олиб кетаяпти” деб айтди. Уларни қанақадир РОВДга олиб кетганда. Энди у РОВДдан Ўзбекистонга олиб кетаëтган экан машинага ўтказиб,- деди Умида Азимова.\nЎзбекистонга топширилган 29 қочқиннинг Қозоғистонда оилалари қолди.\nЭри Ўзбекистонга топширилган қочқин аёллардан бири, исмини ошкор қилмасликни сўраган ҳолда айтишича, у уч нафар ёш боласи билан саросима ва ваҳима ичида ўтирибди.\n- Ҳаммасини бериб юборганини эшитдик. Билмадик энди. ДВДникининг ҳаммасини олиб чиқиб кетганини эшитдик эрталаб. КНБники ҳам свиданиега боришди аëллар. “Унақа одамлар йўқ бу ерда. Ҳаммасини бериб юбордик. Олиб кетишди. Кетди бу ердан” дебди. Ўзбекистонга бериб юборибди. Энди нима бўлади? Паспортимга депорт қилиш ҳақида муҳр босишган. Энди мени ҳам болаларим билан жўнатишса керак,- деди йиғи аралаш қочқин аёл.\nҲозирда Олмаота ҳибсхоналарида яна уч нафар қочқин қолган. Уларнинг маҳкама жараёни охирига етмагани боис Ўзбекистонга топширилмагани айтилмоқда.\nҚозоғистоннинг қийноқлар эҳтимоли борлигини била туриб, 29 қочқинни Ўзбекистонга топширганини халқаро ташкилотлар кескин қораламоқда.\nҲюман Райтс Уотч халқаро инсон ҳуқуқлари ташкилоти вакили Вероника Голдстон буни ноинсоний ҳаракат дея атади.\n- Афсуски Қозоғистон ўз зиммасига олган халқаро мажбуриятларга зид тарзда қочқинларни бериб юбораётгани биринчи марта кузатилаётгани йўқ. Қочқинларнинг Қозоғистондан Ўзбекистонга депортация қилиниши бу инсоний фожиадир. Эндиликда БМТ Қочқинлар идораси каби халқаро гуруҳлар ва Европа ҳамда АҚШ ҳукуматлари зудликда ҳаракат қилиб, Халқаро Қизил Хоч ташкилоти ходимларининг улар ёнига киритилишига эришишлари керак бўлади,- дейди Голдстон.\nХалқаро Амнистия ташкилотининг Марказий Осиё бўйича мутахассиси Майси Уайшердинг Қозоғистонни халқаро мажбуриятларга зид ҳаракат қилганликда айблайди.\n- Бу ўта хавотирлидир ва икки кун муқаддам ҳам биз Қозоғистон ҳукуматидан бу одамларни Ўзбекистонга жўнатишдан мутлақо тийилишни сўраган эдик. Бу Қозоғистонинг жамики халқаро мажбуриятларига зиддир. Шунингдек, БМТнинг Қийноқларга қарши қўмитаси ҳам бу шахсларга оид ишни текшириб чиққинга қадар уларнинг Ўзбекистонга экстрадиция қилинмаслигини сўраган эди. Бу шахсларнинг ўз юртида қийноқларга солиниши мумкинлиги ҳақидаги хавотир ва огоҳлантирувларга қарамай Қозоғистон ҳукуматининг уларни яна қийноққа қайтаришга қарор қилгани бизни қаттиқ хавотирга солмоқда,- дейди Ташкилотнинг Марказий Осиё бўйича мутахассиси Майси Уайшердинг.\nМарказий Осиёда инсон ҳуқуқлари ассосиацияси раҳбари Надежда Атаева ҳам 29 қочқиннинг Ўзбекистонга экстрадиция қилинганини кескин қоралаб, Қозоғистоннинг бу ҳаракати учун унга қарши халқаро миқёсда бирлашиб, норозилик акцияси бошлашга чақиради.\n- Биз Қозоғистон ҳалқаро мажбуриятларини намойишкорона равишда бузаётганига гувоҳ бўлаяпмиз. Қозоғистон ўз зиммасига олган мажбурияларга зид равишда 29 қочқинни Ўзбекистонга экстрадиция қилди. 29 қочқиннинг барчаси халқаро ҳимояга олинган. Уларнинг аризалари БМТнинг қийноқларга қарши кураш қўмитаси томонидан рўйхатга олинган. Уларнинг аризалари ўрганилаётган пайтда қочқинларни Ўзбекистонга топширишга ҳаққи йўқ. Ўзбекистонда қийноқлар мунтазам равишда қўлланиши бугун барчага маълум. Шуни била туриб Қозоғистон қочқинларни Ўзбекистон қўлига топшириши умуман ҳайратланарли. Шунинг учун бутун дунёдаги жамоатчилик ташкилотларини бирлашиб, Қозоғистон ўз мабуриятларини бузгани учун норозилик акциялари ўтказишга чақираман,- дейди Надежда Атаева.\nҚозоғистонлик ҳуқуқ фаолларига кўра, расмий Остона кейинги тўққиз ой ичида 29 қочқиндан ташқари яна тўрт ўзбек қочқини Ўзбекистонга экстрадиция қилган эди.\nОлмаота ҳибсхоналарида бир йил давомида ушлаб турилган 29 қочқин ўтган йилнинг 9 июнидан 11 июнигача Олмаота шаҳрида ўтказилган “Мигрант” рейди чоғида қозоқ полициячилари ва махфий хизмат ходимлари томонидан қўлга олинган эди.\nЎзбекистон Бош прокуратураси бу қочқинларни оғир ва ўта оғир жиноятлар содир этганликда айблаб, уларнинг ўз ихтиëрига берилишини сўраган.\nМарт ойида Олмали туман суди Қозоғистон Бош прокуратурасининг 32 ўзбек қочқинини Ўзбекистонга экстрадиция қилиш бўйича қарорини қонуний деб топди.\n9 июн куни эса 29 қочқин Ўзбекистонга топширилди.


НАТО очиқ осмон келишувини сақланиб қолиши ҳамда Москвани унга риоя қилишини таъкидламоқда - Parstoday\nНАТО очиқ осмон келишувини сақланиб қолиши ҳамда Москвани унга риоя қилишини таъкидламоқда\nмай 23, 2020 15:15 Asia/Tashkent\nНАТО ташкилоти АҚШ давлатини Россияни очиқ осмомон битимини бузишда айблаётганини тасдиқлаб, бу келишувни сақлаб қолиши ва Москва давлатини унга риоя қилишини сўради.\nИРНА тарқатган хабарга кўра, НАТОга аъзо давлатлар АҚШ давлатини очиқ осмон битимидан чиқишининг эҳтимоли хусусидаги ўтган йиғилишдан кейин бу ташкилот расмий сайтида эълон этган баёнотида очиқ осмон келишувини сақланиши ва Москвадан унга риоя қилишини сўраган.\nНАТО баёниясида келтирилишича, бу ташкилот иттофоқчилари қурлосизлантириш, радиацияни йўқ қилиш ва қуролларни назорати қонунарига риоя қилиши ва барча аъзо давлатлар ҳам битимни ижро этишга ҳаракат қилишлари лозим.\nНАТОга ахъзо давлатар Россияни Калининград ҳамда Грузия билан Россия чегараси атрофи осмонида парвозни тақиқлаш эълон қилиши билан очиқ осмон битимидаги ўз мажбуриятларига зид амал қилишда айблашмоқда.\nАммо улар анйи пайтдаа бу хусуда Москва билан маслаҳатлашаётганнини қўшимча қилган.\nОчиқ осмон битими аъзо мамлакатлар осмонида жлсуслик самоёлтларни учиришга ижозат бериш хусусида дунёнинг 35 мамлакати ўртасидаги битимдир.\nРоссия ва АҚШ давлатлари эса бу битимни ратификация қилган биринчи мамлакатлар ҳисобланади.\nМазкур келишув 1992 чи йилда имзоланиб 2002 чи йилда кучга кирганди.\nНАТО Бош котиби бу ташкилотнинг ядровий лойҳасини кенгайтириш учуни навбатдаги баҳонасини маълум қилди


"Uzbek Tigers": Дўсматов жамоа шарафини ҳимоя қилади, Ғоибназаров ва Тўлаганов таркибда йўқ / Olamsport.com\n05 янв 18:46\n"Uzbek Tigers": Дўсматов жамоа шарафини ҳимоя қилади, Ғоибназаров ва Тўлаганов таркибда йўқ\nБир ойдан сўнг жаҳон бокс серияси (WSB) мусобақаларига старт берилади.\nУнда Ўзбекистон шарафини ҳимоя қиладиган Uzbek Tigers турнирга тайёргарлик бошлади.\nЎзбекистон бокс федерацияси матбуот хизмати эса «Дарё»га Uzbek Tigers таркибига кириши мумкин бўлган 30 нафар боксчи номини тақдим этди.\nБоксчилар 10 та вазн тоифасига ажратилган бўлиб, ҳар бир вазн учун 3 нафардан номзод танлаб олинган. Улар орасида Рио—2016 Олимпиадасида олтин медални қўлга киритган Фазлиддин Ғоибназаров ва бронза медали эгаси Рустам Тўлаганов каби номлар йўқ. Қайд этиш керак, Рустам Тўлаганов яқиндагина оила қурганди.\nУлар қаторида Рио—2016 иштирокчиси бўлиб, якунда медалларсиз қолган Элшод Расулов ҳамда Хуршид Тожибоев каби боксчилар ҳам термага ёрдам бермайди.\nЧемпионлардан Ҳасанбой Дўстматов (-49 кг) ва Шаҳобиддин Зоиров (-56 кг) Uzbek Tigers шарафини ҳимоя қилишга даъвогарлар сафида бор. Рио—2016 медалларини қўлга киритган боксчилардан Шаҳрам Ғиёсов (-69 кг), Муроджон Аҳмадалиев (-60 кг), Бектемир Мелиқўзиев (-81 кг) каби спортчилар ҳам машғулотларга киришган.\nОлимпиада йўлланмасини қўлга киритганига қарамай, якунда терма жамоа сафидан тушиб қолган Элнур Абдураимов -64 килограм вазн билан рўйхатга қўшилган. Риода Ўзбекистон байроғини кўтариб чиққан, бироқ якунда совриндор бўла олмаган Баҳодир Жалолов ҳам Uzbek Tigers асосий таркиби учун кураш олиб боради.\nМаълумот учун, Uzbek Tigers ўз гуруҳида Россиянинг Russian Boxing Team, Қозоғистоннинг Astana Arlans ҳамда Хитойнинг China Dragons жамоаларига қарши кураш олиб боради. Биринчи жанглар 3 февраль куни Хитойда бўлиб ўтади.\nAstana Arlans жамоаси 2013 ва 2015 йилги турнирларда ғолибликни қўлга киритганди. 2014 ва 2016 йилларда эса чемпионлик Кубанинг Cuba Domadores’га насиб қилган. Uzbek Tigers 2016 йилги мавсумдан бошлаб турнирга қўшилган бўлиб, ярим финалга қадар етиб борган ва ўша босқичда Куба жамоасидан енгилган. Cuba Domadores ғалабаси билан якунига етган финал ўйинларига Тошкент шаҳри мезбонлик қилган.\n06 янв 18:34:12\nUzTigersga omad 2017-yil chempionlik bizniki.Uztigersga Fazliddin Gaibnazarovni qo'shish kerak edi\n05 янв 22:54:42\nКейин нима учун боксчилар вазни ўзгариб қолган. Яъни Бектемир 81, Шахобиддин 56 ва Муроджон 60\n05 янв 22:42:34\nТаркибда тажрибали Хуршид Тожибоевнинг бўлиши жамоанинг яхши натижани қўлга киритишига ёрдам берар эди. Сабаби Элнур Абдураимовнинг бошқа вазнга ўтиши ва Хуршиднинг таркибга кирмаганлиги жамоада 60 кг вазн тоифасининг кучсизланишига сабаб бўлиши мумкин.\n05 янв 21:03:44\nOlg'a uzbek tigers 2017 yilda champion bolish navbati uzbeklarga keldi!


Сергей Ковшов: Оғир меҳнат эвазига очко олдик\n1 март, 2018, 23:59\nУшбу ўйиндан сўнг ўтказилган матбуот анжуманида мезбонлар устози Сергей Ковшов ва футболчи Шукурали Пўлатовлар иштирок этишди. Бу ҳақда "Нефтчи" матбуот хизмати хабар бермоқда.\nСергей Ковшов: Бугун жиддий рақибга қарши рақобат олиб бордик. Аммо менга маъқул келган томони “Нефтчи”нинг ғалабага бўлган чанқоқлиги бўлди. Жамоа охиригача курашди. Ғалаба сари интилганликларини кўрсатиб қўйишди. Иштиёқ эса бугунги натижада муҳим роль ўйнади. Ҳамма мураббийлар жамоасининг ғалаба қозонишини истайди. Шу қатори мен ҳам жамоамдан ғалаба кутгандим. Бугун биз оғир меҳнат эвазига қимматли очкони қўлга киритдик. Йигитларнинг ўйинидан кўнглим тўлди.\nШукурали Пўлатов: Бугун Ўзбекистондаги энг кучли клубга қарши тўп сурдик. Буни инкор этиб бўлмайди. Бежизга бу жамоа ўтган мавсумда 2-ўринни қўлга киритмади. Жамоамиз билан ўйинга жиддий тайёргарлик кўргандик. Баҳсда мухлислар бизга жуда катта далда бўлиб туришди. Бунинг учун уларга раҳмат деб қоламан. “Нефтчи” ёмон ўйин кўрсатмади. Бугун раҳбарият томонидан “Насаф”ни мағлуб этиш вазифаси олдимизга қўйилганди. Лекин дуранг натижа ҳам ёмон эмас деб ўйлайман. Жиддий рақибга қарши оғир ўйин кечди.


Закот: Ҳавл асносида қўшилган мол-мулклар закоти\nBy Шайх Саидаҳмад Нуриддин on\t 01/04/2018 ЗАКОТ ФИҚҲ\nҲавл асносида қўшилган мол-мулклар закоти\nОлдин айтиб ўтганимиздек, мол-мулк нисобга етмагунча ундан закот бериш вожиб бўлмайди. Шунингдек, чорва моллари, тилла ва кумуш ҳамда тижорат молларидан закот вожиб бўлиши учун бу мол-мулклар нисобга етган вақтдан бошлаб бир йил ўтиши лозим.\nБинобарин, бировнинг нисобга етмаган мол-мулклари бўлса, ундан закот чиқариши вожиб эмас. Агар мавжуд мол-мулклар кўпайиб, нисобга етса, нисобга етган вақтдан ҳавл ҳисоби бошланади. Орадан роппа-роса бир йўл ўтиб, мол-мулк нисобдан камаймаган бўлса, ундан закот чиқариш вожиб бўлади.\nБир кишининг нисобга етган мол-мулки бўлса-ю, ҳавл асносида қўшимча мол-мулк қўлга киритса, қўшимча моллар ҳисоби қандай бўлади?\nУламолар ҳавл асносида қўлга киритилган мол-мулклардан бериладиган закот хусусида ихтилоф қилишган.\nБу фикр эгалари бундай молларни уч қисмга бўлишган:\n(1) Асл молнинг ўзидан кўпайган қўшимча мол-мулк:\nБунга ҳавл асносида тижорат молларидан келган даромад ва туғиш натижасида кўпайган чорва молларини мисол қилиш мумкин. Бундай мол-мулкларнинг ҳавл ҳисоби мавжуд асл мол-мулклар ҳавл ҳисоби билан бир хил бўлади, яъни улардан аслига қўшиб закот чиқарилади.\nИбн Қудома роҳимаҳуллоҳ айтади: «(Бу хусусда уламолар ўртасида) хилоф борлигини билмаймиз».\nДемак, инсон мазкур ҳолатда ҳавл (йил) охирида ўзида мавжуд моллар (яъни нисобга етган асл мол ва ҳавл асносида кўпайган мол)нинг барчасидан закот чиқаради.\n(2) Асл мол жинсидан бўлмаган қўшимча мол-мулк:\nБундай мол-мулклар учун алоҳида нисоб ва ҳавл ҳисобланади. Бинобарин, бундай мол-мулклар нисобга етган бўлса, улар учун алоҳида ҳавл ҳисоблаш ва орадан бир йил ўтгач, улардан закот чиқариш вожиб бўлади. Акс ҳолда, улардан закот чиқарилмайди. Бу жумҳур уламолар фикридир.\nМасалан, бировнинг нисобга етган тилласи бор. У тилла учун бошланган ҳавл асносида кумушга эга бўлди. Мазкур ҳолатда кумуш тиллага қўшиб ҳисобланмайди, чунки иккисининг жинси бошқа-бошқа. Агар қўлга киритилган кумуш нисобга етса, унга алоҳида ҳавл ҳисоблайди, агар нисобга етмаса, кумушдан закот бериши вожиб бўлмайди.\n(3) Нисобга етган ва ҳавл ҳисоби бошланган мавжуд мол жинсидан бўлган, бироқ унинг ўзидан кўпаймаган, балки мустақил сабаб билан қўлга киритилган қўшимча мол-мулклар:\nМасалан, бировнинг қирқта қўй-эчкиси бор. Уларга ҳавл ҳисоби бошланган. Шу орада яна юзта қўй сотиб олди ёки кимдир унга шунча қўй-эчки ҳадя қилди. Мазкур юзта қўй-эчки учун ҳавл айланмагунча (яъни бир йил ўтмагунча) закот вожиб бўлмайди. Бу ҳанбалий ва шофеийларнинг фикри. Бинобарин, у қирқта қўйнинг закотини йил охирида чиқаради. Сотиб олган ёки ҳадя қилинган юзта қўй-эчки учун алоҳида ҳавл ҳисоблайди ва ҳавл тўлганда улардан закот чиқаради.\nАбу Ҳанифа роҳимаҳуллоҳнинг фикрича, мазкур қўшимча юзта қўй-эчки аввалги қирқтасига қўшиб юборилиб, қирқтасининг ҳавли тўлганда барчасидан закот чиқарилади.\nМоликийлар тилла ва кумуш борасида шофеий ва ҳанбалийлар фикри билан, чорва моллари борасида эса ҳанафийлар билан бир хил фикр билдиришган.\nБу фикр Ибн Ҳазм Зоҳирийга мансубдир. У бу борада қуйидаги тафсилотларни билдирган:\n(1) Агар бировнинг нисобга етган муайян мол-мулки бўлса, ҳавл асносида ўша мол жинсидан бўлган бошқа молларни қўлга киритса, бироқ қўшимча мол закот миқдорига таъсир қилмаса, айтайлик, қирқта қўйи бор бўлиб, ҳавл асносида юз йигирматага етса, у ҳолда қўшимча мол аввалгисига қўшиб, йил охирида барчасидан закот чиқаради.\n(2) Агар ҳавл асносида қўлга киритилган мол-мулк закот миқдорига таъсир қиладиган, бироқ алоҳида ҳисобланса нисобга етмайдиган даражада бўлса, у ҳолда аввалги мол-мулкка ҳавл тўлиши билан фақат унинг ўзидан закот чиқариб, сўнг қўшимча мол-мулкни аввалгисига қўшиб, барчаси учун навбатдаги ҳавл ҳисобини бошлайди.\nМасалан, бировнинг юз йигирмата қўй-эчкиси бор. Бу қўй-эчкиларга оид ҳавл асносида бир ёки ундан кўпроқ қўйга эга бўлди. Ёки бировнинг икки юз дирҳам кумуши бор-у, ҳавл асносида яна юз дирҳам қўлга киритди.\n(3) Бировнинг нисобга етган мол-мулки бўлса-ю, сўнг ҳавл асносида нисобга етган бошқа мол-мулкка эга бўлса, у ҳолда ҳар икки молнинг ўзига тегишли ҳавл ҳисоби тўлганда закот чиқаради.\nБорди-ю, мазкур ҳолатда аввалги мол ҳавл асносида нисобдан камайиб кетса, у ҳолда нисобга етган қўшимча молнинг ҳавл ҳисоби тўлгач ундан закот беради ва нисобдан камайган аввалги молни кейингисига қўшиб, барчаси учун навбатдаги ҳавл ҳисобини бошлайди. Аксинча, қўшимча мол нисобдан камайиб, аввалгиси камаймаган бўлса, у ҳолда аввалгининг ҳавл ҳисоби тўлиши билан закотини чиқаради ва унга қўшимча молни қўшиб, навбатдаги ҳавл ҳисобини бошлайди.\n Қаранг: «Ал-муғний» (2/626).\n Қаранг: «Ал-муҳалло» (6/106).\n Бинобарин, мазкур ҳолатда ҳавл тўлиши билан фақат икки юз дирҳамдан закот чиқариб, сўнг мавжуд уч юз дирҳам учун янги ҳавл ҳисобини бошлайди. Янги ҳавл ҳисоби тўлгач, уч юз дирҳамдан закот чиқаради.\n Масалан, юқоридаги мисолда ҳавл асносида юз эмас, икки юз дирҳамга эга бўлса, у ҳолда ҳар икки юз дирҳамнинг алоҳида ҳавл ҳисоби тўлганда закот чиқариши вожиб бўлади.\nAvvalgi maqolaЯрим дақиқа: “Араб тилининг диндаги аҳамияти” (Шайх Муҳаммад Солиҳ Мунажжид)\nKeyingi maqola Муҳаддислар: Имом Ибн Можа Қазвиний (1)


ЎзА - Ойда катта миқдорда металл захираси аниқланди\n11.06.2019 17:58 Чоп этиш версияси\nОйда катта миқдорда металл захираси аниқланди\nТадқиқотчилар Ойнинг жанубий қутбида магнит аномалиясини аниқлади, мазкур кашфиёт Ер табиий йўлдоши ички қобиғида ўта оғир темирдан иборат улкан астероид қолдиқлари мавжудлигига ишорадир, дейилади “Live Science” хабарида.\nҚайд этилишича, Ойнинг жанубий қутбидаги Эйткен кратери (Қуёш тизимида ҳажми бўйича энг катта кратер ҳисобланиб, Ойнинг тескари томонида жойлашган) сатҳида катта миқдорда металл захираси “яшириниб ётибди”. Тахминларга кўра, ўта оғир темирдан иборат астероид бундан 4 миллиард йил олдин Ойнинг шу ҳудудига келиб урилган.\n“Тасаввур қилинг, кратер қаърида Гавайи оролларидан 5 марта катта бўлган металл захираси яшириниб ётибди. Биз ана шу топилмага тасодифан дуч келдик”, деган тадқиқот бош муаллифи, Бэйлор (АҚШ) сайёра геофизикаси университети катта ўқитувчиси Питер Жеймс. Унинг сўзларига кўра “аномал топилма” оғирлиги 2,4 септиллион тоннага тенг бўлиши мумкин.\nЖеймс ва унинг ҳамкасблари 2011 йилда НАСА сунъий йўлдошлари ёрдамида олинган маълумотлар асосида “аномал топилма”ни кашф қилган.


"Қирғизистонда миллатлараро муносабатлар бобида эришилган ютуқлар ҳақида гапиришга ҳали эрта" - ОХҲТ - BBC News O'zbek\nImage caption Қирғиз милициясига аҳолининг фақат саккиз фоизи ишониши аниқланган\nОврўпода Хавфсизлик ва Ҳамкорлик Ташкилотининг махсус гуруҳи қирғиз ҳуқуқ-тартибот идоралари ва аҳоли ўртасида ўзаро ишончни қайта тиклаш учун бир ойдан буён Ўш ва Жалол-Ободда иш олиб бормоқда.\nГуруҳга швейцариялик дипломат Маркус бошчилик қилаяпти. Би-би-си Маркус Мюллердан гуруҳнинг ҳозирга қадар бажарган ишлари ҳақида сўради:\nМюллер: Биз Қирғизистон жанубида деярли бир ойдан буён иш олиб бораяпмиз. Аммо, ҳозирча муваффақиятлар ҳақида гапириш эрта деб ўйлайман. Қирғизистон милициясида мавжуд муаммоларни бартараф этиш учун бир ой етарли эмас. Қисқа вақт ичида ҳеч ким мўъжиза кўрсата олмайди. Қирғизистон милициясидаги муаммолар 20 йиллик тарихга эга. Милиция ўз вазифасини Совет тузумида тўлақонли бажара оларди, лекин ҳозир бундай эмас. Қирғизистон мустақилликка эришган илк йилларда Ички ишлар вазирлигида 26 минг ходим ишларди. Орадан 20 йил ўтган бўлса ҳамки, милиция вазифалари ҳозиргача ўзгармасдан келаётир. Қирғизистон милициясини ислоҳ қилиш бўйича ҳукумат ва Оврўпода Хавфсизлик ва Ҳамкорлик Ташкилоти ҳамкорлик қилиб келади. Бу давр ичида милицияда баъзи жузъий ўзгаришлар бўлди, аммо биз истаган ислоҳот амалга оширилгани йўқ. Чунки Акаев ва Бакиев ҳукуматлари милициядаги муаммога деярли эътибор беришмас эди. Аҳоли ишончи ва ҳамкорлиги бўлмас экан, полиция самарали иш олиб бора олмайди. Лекин, Қирғизистон аҳолисининг мамлакат милициясига муносабати ниҳоятда салбий. Мисол учун, Финландияда аҳолининг 95 фоизи полицияни қўллаб-қувватласа, Қирғизистонда эса, сўнгги сўровларга кўра, аҳолининг бор йўғи 8 фоизи милицияни дастаклар экан. Шунинг учун, Оврўпода Хавфсизлик ва Ҳамкорлик Ташкилотининг 20 маслаҳатчиси туманлар миқёсида милиция билан ҳамкорлик қилмоқда ва улар воситасида аҳоли вакиллари билан учрашмоқда, норасмий мулоқотлар ўтказмоқда.\nБи-би-си: Гуруҳингизга Кирғизистон фуқаролари билан бевосита алоқада бўлиш ваколати берилмаган. Шундай бўлса-да, сизлар қирғиз ҳамкорларингиз билан бирга шаҳар маҳаллаларига, қишлоқларга бориб, вазиятни кузатаяпсизлар. Аҳолининг милицияга бўлган ишончини қозониш учун қандай чоралар кўраяпсиз?\nImage caption Маркус Мюллер собиқ президент Акаев ва Бакиевлар ички ишлар соҳасини эътиборсиз қолдиришганини айтади\nМюллер: Лойиҳадан кўзланган асосий мақсад ҳам шу - ўзаро ишончни тиклаш. Ўзаро келишувимизга мувофиқ, биз аҳоли билан тўғридан-тўғри мулоқот ўтказиш ҳуқуқига эга эмасмиз. Бу ички ишлар вазирлиги талаби билан бўлаяпти. Бу, бир маънода, бизнинг фаолиятимизни чеклаб қўяди. Аммо, бошқа томондан аҳоли билан милиция воситачилигида мулоқот ўтказишга бизда чекловлар йўқ. Аҳоли билан мулоқот ўтказишда маҳаллий милиция нозирлари, маҳалла қўмиталари ва ёшлар гуруҳлари бизнинг асосий ҳамкорларимиз ҳисобланади. Бир қарашда аҳоли билан алоҳида учрашувларнинг йўқлиги бизнинг фаолиятимизга халақит берса, полиция билан ҳамкорлик қилишимиз баробарида уларга амалий маслаҳатлар бераётганимиз яхши бўлаяпти.\nБи-би-си: Лойиҳа бошланган пайт Оврўпода Хавфсизлик ва Ҳамкорлик Ташкилоти мутахассислари билан маҳаллий милиция ходимлари ўртасидаги муносабатлар қандай эди ва ҳозирда қандай?\nМюллер: Январь ойи охирлари ва февраль ойи бошларида бу ерга илк бор келганимизда, маҳаллий милиция биз учун махсус жой ажратиб қўйишган эди. Илк дамлари шаҳар ва район ички ишлар идораларида хорижийларнинг юриши осон бўлмаган эди. Орадан тўрт ой ўтиб, биз ва маҳаллий милиция ўртасида яхши алоқалар ўрнатилганини айтиб ўтишим лозим. Улар биз ҳам полиция ходимлари эканлигимизни ва бизда ҳам тажриба борлигини англаб етишди. Энг муҳими биз бу ерга уларни танқид қилиш учун эмас, балки уларга ёрдам ва маслаҳат бериш учун келганимизни тушуниб етишди.\nБи-би-си: Ҳозирга келиб, қирғиз ҳамкорларингиз билан режалаган мақсадларга эриша олдингизми?\nМюллер: Ҳали айтганимдек, биз яхши ҳамкорлик алоқаларини ўрнатдик. Жорий йил охирига қадар, яхши ўзгаришлар бўлганини кўрсак бўлади деб ўйлайман. Аммо, инсон ҳуқуқлари соҳасида милиция фаолиятидан қониққаним йўқлигини ҳам айтиб ўтишим зарур. Биз инсон ҳуқуқларининг бузилаётгани ҳақидаги хабарларни мунтазам олиб турамиз. Биз бу соҳада кузатилаётган қонунбузарликлардан хавотирдамиз. Биз Халқаро Амнистия ва ё БМТ Инсон Ҳуқуқлари қўмитаси эмасмиз, албатта. Аммо, биз инсон ҳуқуқлари соҳасида ҳам милиция билан ҳамкорлик қилаяпмиз. Биз уларга инсон ҳуқуқларини ҳимоя қилиш бўйича кузатувлар олиб бориш ва эришилган ютуқлар ҳақида аҳолини бохабар этишни маслаҳат бераяпмиз. Миллатлараро муносабатлар масаласида ҳам эришилган ютуқлар ҳақида гапиришга ҳали эрта деб ўйлайман. Ушбу муаммони бартараф этиш учун ҳали кўп вақт ва махсус стратегия керак. Ҳукумат ҳозирга келиб миллатлараро муносабатга оид сиёсатни ўзгартириш кераклигини тушуниб етди. Бу йўналишда ҳам биз ўз дастагимиз ва маслаҳатимизни беришга тайёрмиз.


Қийин давр: Кам гапириб, кўп ишланадиган пайт келган Равшан Эрматовнинг олдида турган муҳим вазифалари / CHAMPIONAT.asia\n10:06Вагиз Галиулин дублга эришди ва "Нефтехимик"ка мавсумдаги илк ғалабани келтирди 0 09:59"Қизилқум"нинг 11, "Андижон"нинг 10 нафар футболчиси коронавирусни ўз танасидан ўтказиб бўлган 2 09:50Шупо-Мотинг ЕЧЛда 6 йил деганда гол урди 2 09:30Италия клублари кетма-кет 10 йилдан бери ЕЧЛда ғолиб бўлмаяпти. Бу мамлакат антирекорди 4 09:22ЕЧЛ. "Аталанта" - "ПСЖ" 1:2 0 09:10ПСЖ “Реал”нинг рекордига яқинлашиб олди 11 08:49Неймар: “Бизда жуда кучли жамоа бор — ҳақиқий оила” 8 08:30Шупо-Мотинг: “Осон бўлмади” 2 08:11ПСЖ Неймар билан шартномани узайтиради. Мбаппе ҳам сотилмайди 7 07:50Андер Эррера: “ПСЖ фантастик ўйин кўрсатди” 5 07:28ПСЖ—“Аталанта” учрашувининг энг яхши футболчиси аниқланди 4 07:06ПСЖ 25 йил деганда ЕЧЛ ярим финалига чиқди 10 03:00Olamsport: Хабиб Гэтжига жавоб қайтарди, Майк Тайсоннинг жанги камар учун бўлади ва бошқа хабарлар 0 02:04ЕЧЛ. "Аталанта" чорак финалда тўхтади. ПСЖдан даҳшатли камбэк! 106 01:41Погба "Ман Юнайтед"дан янги шартнома кутяпти 2\nҚийин давр: Кам гапириб, кўп ишланадиган пайт келган Равшан Эрматовнинг олдида турган муҳим вазифалари\n15 июн 2019 04:24\nТеглар : Умид АҳмаджоновРавшан ЭрматовЎФАЎФФ\nЎзбек футболи Умид Аҳмаджонов бошқаруви даврида қандай бўлди, деган саволга турлича жавоб берувчилар топилади.\nБаъзилар Умид Аҳмаджонов даврида катта ислоҳотлар руй берганини таъкидласа, иккинчи томон футбол мантиғига зид бўлган ишлар бисёр бўлганини эслатиб, шунга қараб хулоса беради.\nКимдир Суперлига титул ҳомийга эга бўлгани, ўйинлар трансляциясида олдинга қадам ташланганини кўрсатиб мақтаса, баъзилар ҳар йили оддий қоғоздек йиртиб ташланган регламент ва узлуксиз ўзгариб турган чемпионат форматини ёдга олади.\nЎтган салкам 2 йиллик даврда футболимизда яхши ўзгаришлар бўлганини таъкидлаётган мухлис ва журналистлар ҳам йўқ эмас. Улар терма жамоага хориждан мураббий тайинлангани ва ўртоқлик ўйинлари доирасида топилган рақиблар статусига эътибор қаратишмоқда. Ўртоқлик ўйинлари ташкил этишда олдинга қадам ташланганини ҳеч ким инкор этмайди. Яхши ва номдор рақиблар билан ўйналгани ҳақиқат. Терма жамоага хориждан номи чиққан мураббий олиб келингани ҳам факт.\nШунингдек, айнан Аҳмаджонов даврида Ёшлар ўртасидаги Осиё чемпионатида Равшан Ҳайдаров бошчилигидаги терма жамоа ғолибликни қўлга киритди. Айнан мазкур ғалаба билан Аҳмаджонов фахрланиши мумкин. Чунки бу ютуқ айнан унинг раҳбарлик даврига тўғри келди. Гарчи эндигина ишга киришган функционер Аҳмаджонов учун бу ЎФА йўлакчасидаги дастлабки ва охирги катта ютуққа айланди.\nАгарда раҳбарга фақатгина шу мезон ёки ўлчов билан баҳо бериладиган бўлса, унда Умид Аҳмаджонов фаолияти яхши деб ҳисобланади.\nЛекин бутун бир бошқарувчи фаолиятига мазкур мезон ёки ўлчов билан баҳо бериш қанчалик тўғри? Бу баҳсли масала. Камига терма жамоа салкам 1 йил бош мураббийсиз қолиб, ўртада терма жамоани ўртоқлик учрашувларида Рўзиқул Бердиев ва Темур Кападзе бошқариб турди.\nШунингдек, Эктор Купер терма жамоага олиб келингач, Ўзбекистон Осиё Кубогида кутилган минимум вазифани ҳам уддалай олмай, натижа тарафлама охирги йиллардаги анти-рекордни такрорлади. Бу ҳам факт.\nУмид Аҳмаджоновнинг ЎФАдаги фаолиятини агарда терма жамоа мезони билан баҳолайдиган бўлсак, тайинлов қанчалик ўзини оқлади ёки йўқ, натижа қанчалик ўхшади ёки ўхшамади деган саволлар туғилади. Осиё Кубогида қайд этилган натижа охирги йиллардаги энг ёмони бўлди.\nХориждан мураббий олиб келиб, аммо натижа борасида ўсишга эришмаслик, бу тайинлов нотўғри эканлигини англатувчи асосий факторлардан бири.\nЎйин ёки услуб тарафлама ҳам Купер тайинлови ҳали кўплаб саволларни очиқ қолдираётган оғриқли ва баҳсли мавзу.\nШу тарафлама олиб қаралса, терма жамоа мезонини асосий ўринга олиб чиқадиган бўлсак ҳам Аҳмаджонов фаолияти борасида саволлар етарлича туғилмоқда.\nТўғри, Аҳмаджонов кўпроқ реклама, пиарга катта урғу қаратиб, маркетинг соҳаси тарафдан юришни ўйлади. Бунинг натижасида кўплаб ишлар номига амалга оширилгандек таассурот қолдирди.\nМасалан, терма жамоага мураббий тайинлаш олдидан расман тақдим этилган шорт-листлар (ЎФА томонидан тақдим этилган шорт-листдаги мураббийлар якунда терма жамоага тайинланмади), узлуксиз давомий турли ассоциациялар билан меморандумлар, собиқ раҳбарият фаолияти кескин танқид қилингани, кетма-кет дисквалификациялар, ҳакамлар четлатилиши, матбуотга чиқишлар каби ишлар авж олди.\nЛекин қатор имзоланган меморандумлар асосида бирорта лойиҳа ёки дастур бўйича амалий иш қилингани ёки кўрингани йўқ. Терма жамоа шорт-листидаги мураббийлар ичидан бирортаси жалб этилмади ва якунда ЖЧда Миср терма жамоаси билан муваффақиятсизга учраган, аммо ваъда қилинган мезонга тўғри келувчи истеъфога чиқарилган Купер вариантга тўхталинди.\nПФЛга эса футболдан йироқ бўлган раҳбар Омон Ғофуров тайинланди. Натижада Умид Аҳмаджонов танлови бўлган Омон Ғофуровнинг ПФЛдаги фаолиятининг дастлабки кунлари қатор тушунарсиз ва регламентда аниқ кўрсатилмаган йўқ жарималар акциясига айланиб кетди. Омон Ғофуров ПФЛ бош директори этиб тайинлангач раҳбар сифатида бирор марта ОАВ билан матбуот анжумани ташкил этмади. ПФЛ тарихида ҳали бунақаси бўлмаганди.\nЯъни, Умид Аҳмаджоновнинг ЎФАдаги фаолияти давомида йўл қўйган энг катта хатоларидан бири, бу ПФЛга керакли кадрни тайинлай ёки топа олмагани. Аксинча, ПФЛ ўзининг мавжуд мутахассисларидан айрилиб, кечагина футбол ичига қадам қўйган мухлислар учун тажриба майдончасига айланди қолди. Эски ПФЛга нисбатан ҳар тугул ишлатса бўладиган профессионал мақомдаги ташкилот тўлиқлигича ҳавоскорлик сари қадам ташлади.\nЎФА ва ПФЛдаги ўтган салкам 2 йиллик даврда эълон бўйича ишчи куч тўпланди. Бош ташкилот ўзида ҳаваскор мақомидаги "кеча" футболга келган "мутахассислар"ни тўплаб, клублардан профессионалликни талаб қилган давр гувоҳига айландик.\nБу худдики журналистлардан футбол жамоаси тузиб, Суперлигада чемпионликни талаб қилишдек гапга ўхшаб кетади.\nЎФАнинг эски бошқарувчиси даврида яхши томонларни кўрадиган, уларни бирма-бир санай оладиган журналист ёки мухлислар борлигига шубҳа қилмайман. Уларнинг ўз ҳақиқати мавжуд. Қуйида санаганларим эса ўша давр мобайнида кўрган ва билганларим рўйхатидан ўрин олганлари.\nЎзбек футболида регламентлар қоғоздек йиртилган давр ўтди. Буёғига ўзбек футболи бошқарувига тарихда илк маротаба футбол ичидан нафас олган шахс келди. Равшан Эрматов нафақат ўзбек футболи ҳавосини, балки келажакда ривожланишимиз учун туртки ва чўққи бўладиган жаҳон футболидаги об-ҳавони кўрган ва билган мутахассис.\nБиргина хуштак билан шундай чўққини забт этган ўз ишининг устасидан бошқарув рулида ҳам муваффақият кутамиз. Эрматовнинг раҳбарлик салоҳияти, бошқарув билимига ортиқча шубҳа йўқ. Ҳакамлик ҳам аслида бошқарувдан иборат бўлган касб. Майдонда тинимсиз ҳаракатланадиган футболчиларнинг эҳтиросларини жиловлаб турадиган касб эгасида бу каби сифат етарли бўлади. Айниқса Эрматовда.\nЯқинда тасвирга олган "Ўйин куни" лойиҳасида Равшан Эрматовнинг ишлаш услуби, тўғридан-тўғри иш устида, яъни ёш ҳакамларга семинар ўтказаётган пайтда кўриб, шу таърифни ишлатгандим: "Ҳакамларнинг ҳақиқий бош мураббийи".\nВидео. «Ўйин куни» — Равшан Эрматов (Ҳеч қаерда кўрмаган жараёнлар ва ҳакамлар ҳақида)\nЭндиликда Равшан Эрматов нафақат майдонда бошқарувчи, ҳакамларнинг бош мураббийи, балки ўзбек футболи бошқарувчисига айланди. Жуда қийин палла. Эски ЎФФдан кейинги ҳолатданда оғирроқ аҳвол футбол ичида. Масъулият жуда юқори бўлган иш. Бироқ Равшан Эрматов учун масъулият бегона бўлмаган сўз. Шу тарафлама кўнгил хотиржам.\nЖаҳон чемпионатлари тарихидаги илк ўзбек иштирокчиси ва рекордчисига айланган Равшан Эрматов зиммасига энди терма жамоамизнинг мундиалдаги тақдири ҳам бевосита боғлиқ бўлади. Равшан Эрматов эндиликда нафақат ўз иштироки, балки Ўзбекистон терма жамоаси иштирокини таъминлашга ҳам масъул.\nДоим ўз ишида етакчи ва биринчи бўлган Равшан Эрматов футбол ичидан ўзбек футболи бошқарувига келган илк функционер ролида энди жавлон уради.\nУмид Аҳмаджонов ЎФФ тепасига энди келганида янги раҳбариятга таклиф сифатида мақола ёзгандим. Ўша таклифлар ҳали ҳам ўз актуаллигини йўқотмаган. Яъни, ўша муаммолар ҳали ҳам мавжуд ва кўпайгандек, назаримда.\nЎФФга таклиф: МТЖ, ПФЛ ва "етимча ўғиллар"\nРавшан Эрматов олдида турган дастлабки энг муҳим вазифалар:\n1. Футболимиздаги айни ҳолатни чуқур ўрганиб чиқиб, муаммоларни аниқлаш.\n2. Ассоциация ўрнига Федерацияни тиклаш (ЎФАдан ЎФФга қайтиш)\n3. Футболимизнинг яқин келажакдаги аниқ тизимини яратиш дастури\n4. ПФЛга муносиб мутахассис тайинлаш\n5. Терма жамоалар ишини чуқур ўрганиб чиқиб, таҳлилий гуруҳ ташкил этиш\n6. Футзални мустақил ассоциацияга айлантириб, унга муносиб раҳбар ва терма жамоага бош мураббий тайинлаш\n7. Ҳакамлар қўмитаси ишини буткул янгилаш (ўйин куни эълон қилинадиган ва турли хил юзага келган ноқулайликларни бартараф этиш)\n8. Болалар футболи тизимини қайта кўриб чиқиш\n9. Барча йўналишлар бўйича ўз мутахассисларини жалб этиш\n10. ЎФФда мураббийлар кенгаши ташкил этиш (малакали ва эркин юрган мутахассислар билан тўлдириш)\nУмид Аҳмаджонов даврида ўрнатилмаган ЎФА ва ПФЛ функцияларидаги мувозанатни Эрматов уддалашига ишонгим келади.\nКўп гапириб кам ишланадиган давр ўтиб, буёғига кам гапириб, кўп ишланадиган пайт келди.


Венгер ёлғиз эмас. «Ливерпуль» мухлислари «Klopp out» баннерини самолётда учириш учун пул йиғишмоқда\nSept. 14, 2017, 7:42 p.m. 2895\n«Ливерпуль»нинг бир гуруҳ мухлислари жамоа бош мураббийи Юрген Клоппга қарши кампания бошлади.\nБунинг учун твиттер ижтимоий тармоғида KloppOUT микроблоги ва худди шу номдаги ҳэштег ҳам яратилган. Аккаунт эгасининг айтишича, учрашувларнинг бирида самолётда учириш учун махсус баннер ҳозирлаб қўйган.\nАкция ташкилотчилари ўзлари билан ҳамфикр бўлган «Бёрнли»га қарши учрашув олдидан пул йиғишга чорламоқда. Бу маблағ самолёт ижарага олиш ва уни стадион устидан парвоз қилиши учун сарфланиши кўзда тутилган.\n«Юрген Клопп – футбол даҳоси. У қандай ҳимояланишни умуман билмайди. Унинг ғалабалар фоизи ҳаттоки, Дэвид Мойесникидан ҳам кам. ҳеч қандай соврмн йўқ. Хотиралар учун раҳмат, аммо кетиш вақти келди. Клопп – OUT», – деб ёзилган тайёрланган баннерда.\n21 Июль 4014\n21 Июль 1618\n21 Июль 2796\n21 Июль 4233


ИШИД Пальмирага қайтди\n16:43 / 11.12.2016\nШу йилнинг баҳорида Сурия армияси томонидан ИШИД қўлидан озод қилинган Пальмира шаҳри яна жангарилар ҳужумига учрамоқда.\nСурия армияси Россия авиацияси ёрдамида шаҳарга қилинаётган ҳужумларни бартараф этиб турибди.\n«Россия Федерацияси ҳудудидан учган олтита Ту-22М3 узоқ масофага учадиган бомбардимончилари Пальмира шарқи ва шимоли-ғарбидаги, Ас-Сухна ва Арақ аҳоли пунктлари яқинидаги ИШИД марраларига парча-фугасли ўқ-дорилар билан зарбалар берди. 300дан ортиқ жангари ўлдирилди, ҳарбий техникалар йўқ қилинди», — дейилган Россия мудофаа вазирлиги пресс-релизида.\nХабарда қайд этилишича, жангарилар Пальмира томон юриш давомида портловчи қурилмалар ўрнатилган автомобиллар ва худкуш террорчилардан фойдаланмоқда.\nМаҳаллий нашрлар хабарига кўра, Пальмира айни вақтда қамал қилинган. Суриялик ҳарбийлар қопқонга тушиб қолгани айтилмоқда.\nAmaq хабарига кўра, жангарилар Пальмирадаги Фахр ад-Дин қалъасини эгаллаган. Бу шаҳар тепалигида жойлашган муҳим аҳамиятга эга объект саналади. Баҳорда айнан шу тепалик суриялик ҳарбийлар томонидан эгалланганидан кейин шаҳар озод қилингани эълон қилиниб, ИШИД байроғи намойишкорона ёқилганди.\nАйни вақтда Пальмиранинг бир қисми жангарилар қўлига ўтган.\nПальмира 2015 йилнинг май ойида ИШИД назоратига ўтганди. 2016 йилнинг 27 март куни Сурия армияси Россия авиацияси кўмагида жангариларни шаҳардан сиқиб чиқарганди.


Сирдарё вилояти ҳокимининг биринчи ўринбосари тайинланди\n20:31 / 27.03.2016\nШерзод Исматуллаев Сирдарё вилояти ҳокимининг маъмурий масалалар, ҳуқуқни муҳофаза қилиш органлари фаолиятини мувофиқлаштириш, ўзини ўзи бошқариш органлари ва ёшлар сиёсати масалалари бўйича биринчи ўринбосари этиб тайинланган. Бу ҳақда вилоят ҳокимлиги сайтида маълум қилинган.\nИсматуллаев Шерзод Шухратуллаевич 1974 йилда Тошкент шаҳрида туғилган. У 1996 йилда Тошкент темир йўл транспорти муҳандислари институтини тамомлаган ва шу вақтдан бери «Ўзбекистон темир йўллари» тизимида фаолият кўрсатиб келган.\nЯнги лавозимига тайинлангунига қадар у 2014—2016 йилларда «Ўзбекистон темир йўллари» акциядорлик жамияти бош менежери – бош муҳандиси сифатида ишлаган. Ундан олдинроқ, 2009—2014 йилларда эса «Ўзбекистон темир йўллари» бошқаруви раиси ўринбосари сифатида фаолият кўрсатган.


Киев марказида миллатчилар ғилдиракларни ёқиб, ҳукуматдан қурол-аслаҳа беришни талаб қилишмоқда\n07:33 / 04.07.2015\nКиев марказида “Ўнг сектор” экстремистик ташкилоти томонидан ташкил этилган митинг ўтказилмоқда. Унда 1,5 мингга яқин одам иштирок этмоқда.\nМиллатчилар Украина ҳукуматидан Донбассда юз бераётган воқеаларни уруш деб тан олиниши ва ўз фаоллари учун қурол-аслаҳа берилишини талаб қилишмоқда. Намойишчилар “Динамо” стадиони атрофидаги ҳаракатланишни тўсиб қўйишди. Айнан шу ерда 2014 йилда “евромайдан” пайтидаги тўқнашувлар юз берган эди.\nТартибсизликлар иштирокчилари ғилдиракларни ёқиб, ҳукуматнинг ўзгартирилишини талаб қилишмоқда. Радикаллар миллатчилик ва аксилроссия кайфиятидаги шиорлар, жумладан “Инқилоб!” ва “Хунта бўлади!” деб ҳайқиришмоқда. Киев марказида йиғилганлар мамлакат ҳукуматидаги ҳозирги вазиятни “синдириш” билан таҳдид қилишмоқда.\nАввалроқ “Ўнг сектор” ва унинг тарафдорлари ҳукумат кватрали бўйлаб – президент маъмурияти, Олий рада ва Украина Вазирлар маҳкамаси бинолари олдидан ўз норозиликларини намоён қилиб юриб ўтишганди.


04.04.2019 17:47 0 759\nЮртимиз ҳудудларида 2017 йилдан бошлаб «UZDIGITAL TV» компанияси ўз хизматларини тақдим этмоқда. Юқори сифатли рақамли телевидение билан Фарғона, Андижон, Наманган, Самарқанд, Навоий, Бухоро, Қашқадарё, Хоразм, Жиззах вилоятлари ва Қорақалпоғистон Республикаси қамраб олинган.\nКомпаниянинг хабар қилишича, энди жанубий минтақамиз – Сурхондарё вилояти аҳолисига ҳам рақамли телевидениенинг пуллик хизматлари тақдим этилади. Сифатли тасвир ва овоздан баҳраманд бўлиш, замонавий технологияларнинг фазилатларидан фойдаланиш ва барча янгиликлардан хабардор бўлиш имкони берилади.\nТелеканаллар тўпламида ҳар қандай дид ва ёш учун контент танланган. Телетомошабинлар кўнгилочар, илмий ва спорт дастурларини, болалар эса севимли мультфильмларини томоша қилишлари мумкин.\n2019 йил 4 апрель куни рақамли телевидение етакчи провайдери «UZDIGITAL TV» компанияси Термиз шаҳри, Таррақиёт кўчаси, 13 уйда (почта биноси)да сотиш ва аҳолига хизмат кўрсатиш бўлимини очди. Сурхондарё вилояти аҳолиси учун рақамли телевидениенинг 3 та пуллик (хорижий телеканаллар) тўплами мавжуд бўлади:\n«Эконом плюс» — 10 та хорижий телеканал. Абонент тўлови — 10 000 сўм;\n«Стандарт» — 14 та хорижий телеканал. Абонент тўлови жисмоний шахслар учун 12 000 ва юридик шахслар учун 16 000 сўм;\n«Микс» — 32 та хорижий телеканал, абонент тўлови жисмоний шахслар учун 18 000 сўм ва юридик шахслар учун 21 500 сўм.\nКомпаниянинг офисида бўлажак абонентларни керакли қурилмаларни танлашга ва хизматларга уланишга ёрдам берадиган малакали вакиллар кутиб олади.\n«UZDIGITAL TV» сизга ва яқинларингизга ғамхўрлик қилади!


Москва Жоме масжидида асосан марказий осиëликлар намоз ўқиди\nҚурбон ҳайити арафасида очилган Москва Жомеъ масжидида 24 сентябрь куни ўн минглаб мусулмон намоз ўқиди. Ҳайит намозига йиғилганлар аксарини Москва ва унинг атрофида ишлаëтган марказий осиёлик меҳнат муҳожирлари ташкил этди.\n23 сентябрь куни очилган “Проспект Мира”даги Жомеъ масжиди Москвадаги Қурбон ҳайити ибодати марказига айланди.\nМосквада янги очилган масжидда Қурбон Ҳайит намози ўқилди\nРоссия Бош муфтийси Равиль Ғайнуддин намозхонларга Россия ҳукумати, хусусан Владимир Путин ва Дмитрий Медведев номидан юборилган табрикномаларни ўқиб берди. Ғайнуддин Москва Жомеъ масжидининг очилишига айрим мусулмон давлати раҳбарларининг келишини Россиянинг ислом дунëси билан муносабатларини яхшилаш уриниши сифатида талқин қилди:\n- Президентимиз Владимир Путиннинг кеча араб дунёси вакиллари, жумладан¸ Фаластин президенти Маҳмуд Аббос ҳамда Туркия президенти Ражаб Тоййиб Эрдўғон билан олиб борган музокаралари Россиянинг ислом оламида обрўга эга экани, мамлакатимиз эса ислом дунёси билан ҳамкорликка очиқ эканини намойиш этди, деди Равиль Ғайнуддин намоздан олдин қилган чиқишида.\nРоссия Бош муфтийси биргина Москванинг ўзида доимий ва вақтинча яшаётган 2 миллиондан зиёд мусулмон Қурбон ҳайтини нишонлаётганини билдирди. У Москва шаҳридаги оммавий ибодат жойларига шулардан ўндан бири чиқиши одатий ҳол эканини маълум қилди.\nМосквада янги очилган масжидда Ҳайит намози ўқилди\nСерҳашам ва маҳобатли қилиб қурилган ибодатхонага тонг саҳардан минглаб намозхон йиғила бошлади.\nЯнги масжидда¸айрим ҳисоб-китобларга кўра¸ 10 мингга яқин одам намоз ўқиди. Одатдагидек полиция ва махсус идораларнинг қаттиқ назорати остида ўтган ҳайит намозига йиғилганларнинг асосий қисмини Москва шаҳри ва вилоятида яшаб, меҳнат қилаётган марказий осиёлик муҳожирлар, жумладан ўзбекистонликлар ташкил этди.\n- Мен ҳамма мусулмонларни Қурбон ҳайити билан чин юракдан табриклайман. Ҳаммасига соғлик-саломатлик, оиласида хотиржамлик ва тотувлик бўлсин. Дастурхони ҳам тўкин-сочин бўлсин, деди ҳайит намозини ўқиб бўлган ўзбек муҳожирларидан бири.\nМосква ва Москва вилоят ҳукуматлари диндорлар учун бир қанча ибодат жойлари ажратилганини билдирмоқда. Пойтахтнинг ўзида фаолият юритаётган бешта масжид ва иккита махсус жойда байрам намози ўқилди.\nШунингдек, Москва вилоятининг шаҳар ва қўрғонларидаги 34 майдончада мусулмонлар учун байрам ибодатларига шароит яратилди.


16:31 29.04.2017 (Янгиланган 17:09 29.04.2017)\nПрезидентнинг Мерос лақабли отини давлат раҳбарининг набираси Керимгули Бердимуҳамедов боққан ва пойгага тайёрлаган\nТОШКЕНТ, 29 апр — Sputnik. Туркманистон президенти Гурбангули Бердимуҳамедов шанба куни апрелнинг охирги якшанбасида нишонланадиган Туркман тулпори куни муносабати билан ўтказилган пойгада ғолиб бўлди, деб хабар қилди РИА Новости.\n1,2 километр масофага чавандозлар пойгаси президентнинг Ахалтекин йилқичилик мажмуасида бўлиб ўтди. Унда президентдан ташқари мамлакатнинг беш вилояти ва Ашхобод шаҳридан олти нафар энг тажрибали чавандозлар қатнашди.\nМаълум қилинишича, президентнинг Мерос лақабли отини давлат раҳбарининг набираси Керимгули Бердимуҳамедов боққан ва пойгага тайёрлаган. Туркманистон президенти ўз отида маррага 1 дақиқа 25 сонияда етиб келди ва бош соврин — Toyota Land Cruiser Prado автомобилига эга бўлди.\nДавлат раҳбари автомобиль калитини мамлакат қишлоқ хўжалиги вазири Эсенмирад Оразгелдиевга берган ва "Оразгелдиев, мен ушбу совринни йилқичиларимизга расман топшираман", деган.


«Чорва моллари ва паррандалар сонининг кўпайиши кузатилмоқда. Масалан, қорамоллар 4,8 фоизга ўсиб, 8,8 миллионга етди, қўй ва эчкилар 2,6 фоизга, йилқилар 9,6 фоизга, паррандалар 4,4 фоизга кўпайди. Бундан ташқари, гўшт ишлаб чиқариш тирик вазнда 6 фоизга, сут ишлаб чиқариш эса 3,3 фоизга ошди», - деди вазир.\nБу ўсиш, ўз навбатида, озиқ-овқат ишлаб чиқаришга ижобий таъсир кўрсатди.\n«Бу даврда озиқ-овқат маҳсулотлари ишлаб чиқариш 4,8 фоизга ошди ва 1 триллион 421,2 миллиард тенгени ташкил этди. Шу билан бирга, шакар ишлаб чиқариш ҳажми - 3 баробар, қайта ишланган гуруч - 29,9%, сариёғ - 12,8%, дон маҳсулотлари - 12,6%, қишки сут маҳсулотлари - 4,5%, пишлоқ ва творог - 3%, ун - 1,5%, қайта ишланган сут - 0,9% ва ўсимлик ёғи - 0,5% га ошди», - деди Ербол Қарашукеев.\nУнга кўра, январ-август ойларида қишлоқ хўжалигига асосий капитал қўйилмалари 43,2 фоизга ошиб, 427 миллиард тенгени ташкил этди.\nKeywords: ҚР Қишлоқ хўжалиги вазирлиги, Статистика,\nتاريح ءپانى التىن وردا تۋرالى تىڭ دەرەكتەرمەن تولىقتىرىلادى - داۋرەن ابايەۆ\nەلىمىزدە تەرروريزمدى قارجىلاندىرۋعا قاتىستى 26 فاكتى تىركەلدى\nداۋرەن ابايەۆ: جوشى ۇلىسى - دالا مەملەكەتتىلىگىنىڭ ارحەتيپى


Қозоғистонда 9 июн мотам куни деб эълон қилинди - BBC News O'zbek\nҚозоғистон Президенти Нурсултон Назарбоев илк бор 5 июн ҳодисалари борасида гапирди.\n"Ҳурматли қозоғистонликлар, биласизки, 5 июн куни Оқтўбеда террор ҳужуми содир этилди. Ҳуқуқ-тартибот органлари ушбу жиноий амални шиддатли бостириш, террорчиларни йўқ қилиш учун зарурий чораларни кўришди. Менинг кўрсатмам асосида Ички ишлар вазири бошчилигидаги махсус текширув гуруҳи ишламоқда. Шахсан Бош прокурор назорати остида текширувлар олиб борилмоқда. Барча жиноятчилар тўлиқ қонун доирасида жавобгарликка тортилади", деб айтди Қозоғистон раҳбари.\nУ бугун Миллий хавфсизлик қўмитаси раиси Владимир Жумаканов билан учрашиб, Оқтўбе ҳодисаларини муҳокама қилган.\nПрезидент Назарбоев терактларда иштирок этган шахсларнинг кимлиги махсус хизматларга маълум эканини айтган.\n"Жиноятчиларнинг ҳар бирини тутиш зарур... Жавобгарлар барчаси қаттиқ жазоланиши керак", дея таъкидлаган у.\nНурсултон Назарбоевга кўра, ҳужум радикал диний гуруҳ тарафдорлари томонидан ташкиллаштирилган. "Улар кўрсатмани хориждан олишган", дейди Назарбоев.\nШунингдек, Назарбоев ҳаётдан кўз юмганларнинг яқинларига ҳамдардлик билдирган.\n"Афсуски, ҳужумда ҳарбийлар ва фуқаролар нобуд бўлишда ва яраланишди. Уларнинг оилалари, болалари бор. Мен ҳалок бўлганлар фуқароларимизнинг қон-қариндошлари, яқинларига чуқур ҳамдардлик билдираман. Пайшанба, 9 июн кунини жабрланганлар учун миллий мотам куни деб эълон қиламан. Ички ишлар вазирлиги ва ҳокимларга ўлдирилган ва жароҳатланганлар оилаларини ҳартарафлама ёрдам билан таъминлашни буюрдим", дейди Қозоғистон раҳбари.\nНазарбоев жаноблари "рангли инқилоблар" аломатлари ўз мамлакатида ҳам кўзга ташланганини қўшимча қилган.\nУнга кўра, турли мамлакатларда "рангли инқилоб" номи остида амалга оширилган ишлар салбий оқибатларга олиб келган.\n"Бундай ишлар юз берган мамлакатларда ҳозир на давлат ва на барқарорлик бор. Қашшоқлик, безорилик ва экстремизм, террорчилик пайдо бўлиши учун шароитлар яралган. Ушбу мамлакатлар иқтисоди ўнлаб йилларга орқага кетди", дейди у.\n'Яна бир ҳужум'\nАйни пайтда чоршанба куни эрталаб Қозоғистон шимоли-ғарбидаги Оқтўбедаги болалар ёзги лагерлардан бири қўриқчиларига қуролли ҳужум амалга оширилгани хабар қилинади.\nҚозоғистон Миллий хавфсизлик қўмитаси раиси Владимир Жумакановнинг айтишича, қўриқчиларга автомобилдан ўқ узилган.\n"Бугун Оқтўбе вақти билан 8:06 да оқ рангли Lada русумли автомобилдан болалар лагери қўриқчилари ўқотар қурол билан нишонга олинди", деб айтган Жумаканов.\nҚозоғистон Миллий хавфсизлик қўмитаси раиси бу ҳақда Президент Нурсултон Назарбоев учрашуви чоғи гапирган. Аммо, талофатлар ҳақида маълумот бермаган.\nРасмий мазкур ҳодисанинг 5 июн кунги ҳужумларга алоқаси борми йўқлигига ҳам изоҳ бермайди.\nҚозоғистон Ички ишлар вазирлиги эса, ёзги лагерда отишма бўлгани ҳақидаги хабарни тасдиқланмаган.\n"Ички ишлар бўлимлари Оқтўбе минтақасидаги болалар ёзги лагерлардан бирида ўқотар қурол воситасида отишма бўлгани ҳақида маълумот олишди ва текширишди. Аммо, бу маълумот тасдиқланмади", деб айтган Қозоғистон Ички ишлар вазирлиги матбот котиби Алмас Садубаев.\nЯкшанба куни бир гуруҳ номаълум қуролли шахслар Оқтўбедаги икки қурол-яроғ дўкони ва ҳарбий бўлимга ҳужум қилишганди.\nҲозирда минтақада "аксил-террор" амалиётлари олиб борилмоқда. Қатор одамлар ҳамон қидирувда, гумондорларнинг исм-шарифлари эълон қилинган, бироқ ҳали уларни ушлашга муваффақ бўлинмаган.


Қозоғистон парламентининг Мажилиси мамлакатдан капитални олиб чиқилиши устидан назоратни кучайтиршни кўзда тутувчи қонун лойиҳасини муҳокама қилмоқда.\nМаҳаллий янгиликлар агентликлари чоршанба куни ялпи мажлисда депутатлар эътиборига “Валютани тартибга солиш ва валюта назорати” тўғрисидаги қонун лойиҳасини тақдим қилган Қозоғистон Миллий банки Бошқаруви раиси Данияр Акишевнинг сўзларини келтирмоқда. Унинг сўзларига қараганда, ҳужжат банк сири бўлган валюта амалиётлари тўғрисидаги ахборотни солиқ идораларига бериш ҳуқуқини беради. Унинг айтишича, давлат даромад идоралари билан “фаол ҳамкорлик” бўйича чоралар мамлакатдан “пулларни олиб чиқилишига қарши” кўрилмоқда.\nБулардан ташқари, мазкур қонун лойиҳасида “мамлакатдан пулларни олиб чиқиш кўринишлари мавжуд бўлган валюта амалиётлари рўйхати”ни киритишни ҳам назарда тутади. Акишев ўз сўзига қўшимча қилар экан, қабул қилиниши кутилаётган қонун лойиҳаси оддий фуқароларга таъсир кўрсатмаслигини ва “йирик валюта амалиётлари”га нисбатан қўлланилмаслигини таъкидлаб ўтди.


Хитой ва Покистон хавфсиз иқтисодий йўлак яратиш ҳақида келишиб олди\n10:51 / 17.03.2017\nХитой ва Покистон икки давлат ўртасида хавфсиз иқтисодий йўлак яратишга ёрдам беради. Бу ҳақда Global Times хабар бермоқда.\n"Хитой ва Покистон миллий мудофаа ҳамда хавфсизлик соҳасидаги ҳамкорликни фаоллаштириши керак. Бу икки томонлама иқтисодий йўлакни ривожлантириш учун мустаҳкам пойдевор яратиш имконини беради", - дея Хитой Давлат кенгаши бош вазири ўринбосари Чжан Гаолининг баёнотидан иқтибос келтиради нашр. У шундай фикрни Пекинда Покистон армияси штаби бошлиғи Қамар Жавод Бажва билан бўлиб ўтган музокаралар якуни бўйича билдирди.\nБош вазир ўринбосарининг таъкидлашича, Хитой-Покистон муносабатларининг янада ривожланиши нафақат икки халқ фаровонлигига, балки дунё ва минтақадаги барқарорликка ҳам ижобий таъсир кўрсатади. Унинг хабар беришича, Хитой олий даражадаги ўзаро ҳаракатларни фаоллаштиришга тайёр ҳамда Пекин ва Исломободнинг халқаро ва минтақавий характерга эга масалалар бўйича позицияларининг мувофиқлаштириши жуда муҳим.\nЎз навбатида, Бажванинг таъкидлашича, Покистон қўшинлари иқтисодий йўлак ҳудудида хавфсизликни таъмирлашда фаол равишда кўмак беради.\nПекин ва Исломобод узунлиги 3 минг километр келадиган иқтисодий йўлак яратишни режалаштирмоқда, у Покистоннинг Гвадар портини Хитойнинг Синьцзян шаҳри билан шоссе ва темир йўли, шунингдек қувурлар тизими орқали боғлайди. Хитой у орқали Форс кўрфазидан нефть ва нефть маҳсулотларини етказиб берилишида анча арзон ва қисқа йўналишга эга бўлади, шунингдек Яқин Шарқ ва Африкага ўз маҳсулотлари экспортини осонлаштиради.


Ўзбекистон сўнгги 10 давомида 747,4 млн. долларлик мева ва сабзавотлар экспорт қилган - EFFECT.UZ\nЎзбекистон Афғонистонга қарийб 26 минг тонна мева ва сабзавотлар экспорт қилган. Бу ҳақда Давлат статистика қўмитаси матбуот хизмати хабар бермоқда.\nУнга кўра, 2021 йилнинг январь-октябрь ойларида Ўзбекистон қиймати 747,4 млн. AҚШ долларига тенг бўлган 1,2 млн. тонна мева ва сабзавотлар экспорт қилган. Ўзбекистон 2021 йилнинг 10 ойида энг кўп мева ва сабзавотлар экспорт қилган давлатлар:\nҚозоғистон – 538 минг тонна\nРоссия – 341 минг тонна\nҚирғиз Р. – 112 минг тонна\nХитой – 65 минг тонна\nУкраина – 28 минг тонна\nАфғонистон – 26 минг тонна\nТуркманистон – 24 минг тонна\nПокистон – 23 минг тонна\nБеларусь Р. – 13 минг тонна\nТуркия – 11 минг тонна\nЭрон – 7,5 минг тонна\nОзарбайжон – 7 минг тонна\nГермания – 3,6 минг тонна\nБАА – 3,6 минг тонна\nTeglar:Rossiya, Афғонистон, Қозоғистон, Мева ва сабзавотлар, Ўзбекистон, экспорт


Айтиш жоизки, одатда, инсон ёши бир жойга боргач, беҳуда гап-сўзлардан, айниқса, ичкиликдан ўзини йироқ тутади. Ота сифатида оиласи, фарзандларига ҳар тарафлама ибрат мактабини ўтайди.\nУмрини эзгу ва хайрли ишларга бағишлаш баробарида, кўнгил хотиржамлигига эришишга ҳаракат қилади. Бироқ мақоламизнинг иккинчи «қаҳрамон»и ёши олтмишни қоралаб қолган Абдували Самадов ҳақида бундай деб бўлмайди. Боиси, ҳаётда кўпни кўрган, оқ-қорани таниганлигига қарамасдан, бу кимса ичиб олиб, маҳалла кайвониларини ҳақорат қилиб, афсуски, эндиликда улар олдида юзшувут бўлиб қолмасди.\nАниқроғи, шу йилнинг кўклам ойида маҳалла аҳлини тозаликка жалб қилиб, кўчаларни айланиб юрган маҳалла раиси Лобар Нарзуллаева ва кўчабоши Анвар Муродовларга маст ҳолатдаги бу кимса алланималарни баҳона қилиб, уларни ҳақоратламаган, шаънини топтаб, обрўсизлантирмаган бўларди. Аммо ичкилик туфайли эс-ҳушини йўқотган А. Самадов ўз хизмат вазифасини ўтаётган маҳалла вакилларини қишлоқ аҳли олдида куракда турмайдиган сўзлар билан ҳақоратлайди. Бу дилозор кимсанинг қилмишларидан қаттиқ ранжиган Л. Нарзуллаева ва А. Муродовлар бу ҳақда туман ички ишлар бўлимига мурожаат қилишди.


Навбаҳор туман ҳокими Л.Облақулов ва сектор раҳбарлари бошчилигида ёшлар билан бизнес саёҳат ташкил этилди. Туманда жойлашган Agro green Navbahor, Agroplant Navbahor иссиқхонаси фаолияти билан танишилди. » Навбахор тумани хокимлиги\n"ЁШЛАР ОЙЛИГИ" ДОИРАСИДА СПОРТ ФЕСТИВАЛИ ЮҚОРИ САВИЯДА ТАШКИЛ ЭТИЛДИ.\nНавбаҳор туман ҳокимлигида Навоий иссиқлик электр станцияни модернизация қилиш лойиҳасини тайёрлаш бўйича манфаатдор томонларнинг йиғилиши ўтказилди.\nКУМУШ ТОЛА ЕТИШТИРИЛМОҚДА.\nБилимли ва интилувчан ёшлар маскани\nҒАЛЛА-2021: НАВБАҲОРДА ҒАЛЛА ЎРИМ-ЙИҒИМИГА СТАРТ БЕРИЛДИ.\nНавбаҳорда "Янги Ӯзбекистон ёшлари бирлашайлик!"\n"ЯНГИ ЎЗБЕКИСТОН ЁШЛАРИ, БИРЛАШАЙЛИК"\nFotolavhalar Муаллиф:\tinfo - янв 08, 2020\nНавбаҳор туман ҳокими Л.Облақулов ва сектор раҳбарлари бошчилигида ёшлар билан бизнес саёҳат ташкил этилди. Туманда жойлашган Agro green Navbahor, Agroplant Navbahor иссиқхонаси фаолияти билан танишилди.\nFotolavhalar сен 17, 2019\nТУМАНДА ПРЕСС-ТУР АНЖУМАНИ ЎТКАЗИЛДИ\nFotolavhalar / Yangiliklar июн 21, 2019\nТуман марказига Ўзбекистон Республикаси давлат байроғи ўрнатилди....\nFotolavhalar янв 13, 2015\nтуманда саноат ишлаб чиқариш\nТуманимиз корхона ва ташкилотлар ва фермер\nEng namunali maktab sardorlar Kengashi\nСеваранинг навбатдаги ютуғи\n"Вазир, ҳоким ва ёшлар" учрашуви\n"ЁШЛАР ОЙЛИГИ" ДОИРАСИДА СПОРТ ФЕСТИВАЛИ\nОЧИҚ МАЪЛУМОТЛАР СОҲАСИНИ ЯНАДА\nҒАЛЛА-2021: НАВБАҲОРДА ҒАЛЛА\nNAVBAHOR TUMANI HOKIMINING QARORI\nИюн 2021 (16)


BMB Trade Group делегацияси 2019 йил 26 ноябр куни Тошкентда бўлиб ўтган “Узбекистон-Татаристон” Ишбилармонлар Форуми йиғилишида ва В2В форматидаги учрашувларда фаол иштироқ этдилар. Яратилган мулоқот даврасида икки томон сиёсий ва бизнес доиралари вакиллари қатнашди.\nЖумладан Татаристон Республикаси президенти Рашид Нургалиевич Минниханов бошчилигидаги делегацияси таркибида 60 хукумат хамда турли соҳадаги йирик ва ўрта бизнес вакиллари қатнашди. Тадбирга Россия Федерациясининг Ўзбекистондаги Фавқулодда ва Муҳтор Элчиси В.Турденев ҳам ташриф буюрди.\nЮқори мартабали меҳмонни Ўзбекистон Бош вазири ўринбосари Эльёр Ғаниев, Савдо-Саноат палатаси раҳбари А.Икрамов ҳамда Туризимни ривожлантириш давлат кумитаси, Ташқи савдо ва инвестициялар ва қатор вазирлик маъсул вакиллари илиқ кутиб олдилар.\nТадбир давомида икки давлат ўртасида савдо-иқтисодий алоқалар ўсиш ва ривожланиши тенденциялари таъкидлаб ўтилди. Шунингдек, худудлараро хамкорликни янада кенг ва самарали юксалиши алоҳида эътироф этилган ҳолда, ўзбекистонлик ва татаристонлик бизнес вакиллари ўртасида хамкорликни янада кучайтириш лозимлиги эътироф этилди.\nФорум давомида Ўзбекистон ва Татаристон инвестицион, туристик ва саноат соҳаларида мавжуд имкониятларига бағишланган презентациялар давомида иккала томон вакиллари ўз шерикчилик руҳида қўшимча чора ва таклифлари билан бўлишдилар.\nЙиғилиш якунида Э.Ганиев ва Р.Минниханов Ўзбекистон ва Татаристон йирик компаниялари ўртасида қатор келишувлар имзолаш маросими бўлиб ўтди.\nФорум ишида “Ўзбекистон Экспортчилари” уюшмаси вакили, BMB Trade Group компанияси Кузатув Кенгаши Раиси Бекзод Маматкулов ва компания бўлим бошлиғи Баходир Камиловлар қатнашиб, В2В форматида татарстонлик ҳамкорлар билан музокоралар ўтказдилар. Учрашувлар давомида, Ўзбекистонда етиштирилган ҳўл ва қуритилган мева ва сабзавотларни харид қилиш ниятини билдирган ҳамкорлар билан тегишли келишувларга эришилди.\nШуни таъкидлаш жоизки, Татаристондан ташриф буюрган қатор тадбиркорлар BMB Trade Group компанияси томонидан консалтинг хизматларини амалга ошириш юзасидан мурожаат қилдилар. Жумладан, Ўзбекистоннинг турли соҳа ва худудларида самарали бизнес-моделларини ишлаб чиқиш ҳамда инвестицион лоиҳаларни қўлаб-қуватлаш келишилди.\nМузокоралар якунида татаристонлик компания вакиллари билан ўзаро манфаатли шерикчиликни аниқ йўналишлари ва чора-тадбирлари белгиланди.\nУмуман олганда, “Ўзбекистон-Татаристон” Ишбилармонлар Форуми конструктив ва ишбилармонлик рўхида бўлиб ўтди, ва бу каби тадбирлар икки томонлама минтақалараро савдо иқтисодий алоқаларни янада ривожланишига хизмат қилади.


Булар мактаб ўрнида кўрилмаяпти — Назарбеков мусиқа мактабларида маош пастлиги ҳақида | Qalampir.uz\nБулар мактаб ўрнида кўрилмаяпти — Назарбеков мусиқа мактабларида маош пастлиги ҳақида\nЖамият\t24 Май 17:12 6278\nЎзбекистон Маданият вазири Озодбек Назарбеков “Тошкент 5 ташаббус ҳаракати” доирасидаги ёшлар билан учрашув вақтида санъат, мусиқа йўналишларида кадрларнинг етишмаслиги борасида берилган саволга жавоб қайтарди.\n“Олий маълумотли кадрларнинг санъат соҳасига етишмаётгани бор гап ва бу жуда катта муаммоларимиздан бири. Маданият, санъат олийгоҳларини битирган педагогларнинг олдида иккита йўл туради. Халқ таълими тизимидаги мактабда мусиқадан дарс бериш ва мусиқа мактабларида ишлаш. Лекин уларнинг ойликларини солиштирсангиз, осмон билан ерча фарқ бор. Масъул юқори ташкилотлар мусиқа мактабларини мактаб ўрнида кўришмаяпти ва уларни худди тўгаракдек қабул қилишмоқда.\nШунинг учун мусиқа мактабларида ойлик жуда паст. Мусиқа бўйича мутахассис тайёрламайдиган халқ таълими тизимидаги мактабларда эса ойлик юқори. Шу сабабдан олий маълумотли кадрлар мактабларга кетиб қоляпти. Мусиқа мактабларининг эса ўрта махсус маълумотли кадрларга куни қолиб кетмоқда”, дейди вазир.\nШунингдек, Озодбек Назарбеков мусиқа мактаблари ва халқ таълими тизимидаги мактаблар ўқитувчиларининг ойликларини мувофиқлаштириш ҳақида гапирди.\n“Ҳозир олдимизда турган асосий масала ҳам шу. Мусиқа мактаблари ўқитувчилари ва халқ таълими тизимидаги мактаблар ўқитувчиларининг ойликларини мувофиқлаштириш. Фақат шундагина кадрлар етишмовчилиги муаммосини ҳал қилиш мумкин. Бошқача йўл билан кадрларни мусиқа мактабларида ушлаб қолиб бўлмайди”, дея таъкидлаб ўтди Назарбеков.\n30 Июль 08:27 50081\n31 Июль 13:36 44337\n30 Июль 16:43 32309\n30 Июль 16:56 31744\n30 Июль 13:35 27442


ФМСга мурожаат » Sensorika - Интернет центр города Навои, Узбекистан – sensorika.uz\nБугун кўпгина хамюртларимиз Россия Давлатига ишлаш ниятида истак билдирадилар. Бази холларда уларни чегарадан ҳам ўтказишмай ортга қайтариб юборишади. Сабаби, қонун олдида ўз мажбуритяларига риоя қилмаган инсонларга хамма ерда чеклов қуйилади. Агар Россия Давлатига кетишдан олдин Сизга нисбатан чеклов бор йўқлигини билиш истагида бўлсангиз, мархамат, бизнинг интернет марказимизда буни аниқлаш учун хамма имкониятлар мавжуд. Сиздан талаб қилинадигани биргина паспорт маълумотлариз. Ходимларимиз саноқли сониялар ичида Россиянинг миграцион хизматига мурожатни электрон тарзда юбориб, у ердан келган жавобни рангли кўринишда Сизга чоп этиб берадилар. Россия Федерациясига миграцион хизматига мурожаатни юбориш + чоп этиш (рангли) - 5000 сўм Россия Федерацияси элчихонасига хужжатларни электрон юбориш - 5000 сўм Бугун кўпгина хамюртларимиз Россия Давлатига ишлаш ниятида истак билдирадилар. Бази холларда уларни чегарадан ҳам ўтказишмай ортга қайтариб юборишади. Сабаби, қонун олдида ўз мажбуритяларига риоя қилмаган инсонларга хамма ерда чеклов қуйилади. Агар Россия Давлатига кетишдан олдин Сизга нисбатан чеклов бор йўқлигини билиш истагида бўлсангиз, мархамат, бизнинг интернет марказимизда буни аниқлаш учун хамма имкониятлар мавжуд. Сиздан талаб қилинадигани биргина паспорт маълумотлариз. Ходимларимиз саноқли сониялар ичида Россиянинг миграцион хизматига мурожатни электрон тарзда юбориб, у ердан келган жавобни рангли кўринишда Сизга чоп этиб берадилар. Россия Федерациясига миграцион хизматига мурожаатни юбориш + чоп этиш (рангли) - 5000 сўм Россия Федерацияси элчихонасига хужжатларни электрон юбориш - 5000 сўм


Ўзбекистон футзал уюшмаси\nрусский english twitter\nЎзбекистон Футзал уюшмаси Кубоги\nЎзбекистон футзал терма жамоаси\nИнчеон - 2013\nТошкент шаҳар очиқ чемпионати-2013/2014\nФутзал бўйича Ўзбекистон U-20 термаси Қирғизистонга қарши иккита ўртоқлик ўйини ўтказади\nБўлим: Терма жамоалар » Ўзбекистон футзал терма жамоаси\nФутзал бўйича Ўзбекистон U-20 терма жамоаси шу йилнинг 12–13 март кунлари Тошкент шаҳрида Қирғизистон U-20 термасига қарши ўртоқлик ўйинларини ўтказади.\nМазкур беллашувлар 2017 йилнинг 16–26 май кунлари Таиландда, тарихда илк маротаба ўтказиладиган U-20 Осиё чемпионатига тайёргарлик кўриш мақсадида ўтказилади.\nЎзбекистон термасидан ташқари футзал бўйича қитъа биринчилигида Осиё футбол конфедерацияси (ОФК)га аъзо 21 мамлакат терма жамоаси иштирок этади. Мусобақага қуръа ташлаш маросими 30 март куни Бангкок шаҳрида бўлиб ўтади.\nЭслатиб ўтамиз, бундан аввал Ўзбекистон U-20 терма жамоаси тожикистонлик тенгдошларига қарши иккита баҳс олиб борган. Биринчи ўйинда 6:6 ҳисоби қайд этилган бўлса, иккинчи ўйинда Ўзбекистон U-20 тожикистонлик футзалчиларни 5:3 ҳисобида таслим қилганди.\nМаълумот учун, футзал бўйича Ўзбекистон U-20 терма жамоасига ҳам испаниялик мутахассис Хосе Мария Мендез бош мураббийлик қилмоқда. Мендез U-20 терма жамоасига номзод сифатида 17 нафар футзалчини машғулотларга жалб қилган эди.\nФинал Ардус 1-6 Олмалиқ\nФинал Олмалиқ 4-2 Ардус\n1 Ўзсаноатқурилишбанк\t 26 71\n2 Eriell 26 59\n3 SAS 26 54\n4 ЎзДТВ 26 50\n5 Enter Engineering 26 48\n6 Восток 26 48\n7 DHL 26 40\n8 Гулистон 26 36\n9 Five Star 26 29\n10 Челано 26 25\n11 All Brands 26 22\n12 Олтин Тепа 26 20\n13 Истиқлол 26 18\n14 Говоряшчие руками 26 9\n© 2012. Ўзбекистон футзал уюшмаси


Ер, кредит ажратилиши, бинолар бузилиши: муаммо ва ечимлар | NORMA.UZ\nЕр, кредит ажратилиши, бинолар бузилиши: муаммо ва ечимлар\nПрезидент 23 июль куни кичик бизнес ва тадбиркорликни янада ривожлантириш масалаларига бағишланган видеоселектор йиғилишини ўтказди.\nҲозирги кунда кичик бизнес ялпи ички маҳсулотнинг қарийб 60%ини, саноат маҳсулотлари ҳажмининг учдан бирини, қишлоқ хўжалиги маҳсулотининг 98%ини, шунингдек инвестицияларнинг ярмини таъминламоқда. Кўпгина вилоятларда экспортнинг 70-90%и айнан кичик бизнесга тўғри келади. Биринчи ярим йилликда тадбиркорлик субъектлари сони 60 мингтага ортган. Бироқ булар ислоҳотларнинг дастлабки натижалари экани, жойларда ҳал этилиши керак бўлган муаммолар ҳанузгача учраётгани таъкидланди.\nҲокимликлар иши. Вилоят, туман, шаҳар ҳокимлари ва уларнинг биринчи ўринбосарлари 70% вақтини тадбиркорликни ривожлантиришга сарфлаши керак. Уларнинг фаолиятига янги ташкил этилган ёки фаолияти қайта тикланган кичик корхоналар ва уларда яратилган иш ўринлари сонидан келиб чиққан ҳолда баҳо берилади. Корхоналарнинг яшовчанлик кўрсаткичи қўшимча мезон бўлиши белгиланди: ташкил этилаётган корхоналарнинг камида 50%и кейинги 3 йил давомида ишласа, амалдорлар моддий рағбатлантирилади.\nҲудудларда бизнесни ривожлантириш. Ховос туманини «Тадбиркорлик ҳудуди»га айлантирилади. Давлатимиз раҳбари Сирдарё вилоятига ўтган ҳафтадаги ташрифи доирасида бу ташаббусни илгари сурди. Иқтисодиёт ва саноат вазири бошчилигидаги Республика ишчи гуруҳи ҳар бир туманнинг салоҳиятидан келиб чиқиб, кичик бизнесни ривожлантириш йўналишлари бўйича таклифлар ишлаб чиқиши лозим. Тадбиркорларга лойиҳаларни амалга ошириш, кредит, ер ва бино ажратиш, инфратузилмага улаш каби барча масалаларда кўмаклашилади.\nКичик бизнес субъектлари ва йирик корхоналар ўртасида саноат кооперацияси. Автомобилсозлик ва қишлоқ хўжалиги машинасозлигида бундай кооперациянинг деярли йўқлиги, оқибатда юртимизда ишлаб чиқарилаётган маҳсулотлар ва бутловчи қисмлар импорт қилинаётгани маълум бўлган. Айрим саноат корхоналари кичик ишлаб чиқарувчилар у ёқда турсин, харидорлар талаби билан ишлашни ҳам билмайди. Шу боис Иқтисодиёт ва саноат вазирлигига ўнта йирик саноат тармоғи (қишлоқ хўжалиги машинасозлиги, электротехника, қурилиш материаллари, кимё, автосаноат корхоналари ва бошқалар) билан кичик бизнес ўртасида саноат кооперациясини йўлга қўйиш вазифаси юклатилди.\nЕр ажратилиши. Бу тизим ҳанузгача очиқ-ошкора ишламаяпти. Тақдим этилган 3 500 гектар ер майдонидан фақат 1 300 гектари, яъни 37%и савдога қўйилган. Шу боис ер ажратиш масаласини идоралар билан келишиш, бинони рўйхатдан ўтказиш жараёнлари тубдан соддалаштирилади.\nКредитлар. Ҳозирда кредит олиш истагидаги тадбиркорнинг мурожаати 3 босқичда, яъни туман, вилоят ва республика даражасида кўриб чиқилади. Банкнинг марказий идораси розилик бермаса, кредит берилмайди. Оқибатда, бу жараён айрим ҳолларда ойлаб чўзилиб кетяпти. Бу жараённи бир ва икки поғонага ўтказиш, 70-100 нафар ходим ишлайдиган филиаллар ўрнига 10-15 нафар штатдан иборат ихчам банк хизматлари марказларини кўпайтириш лозим. Кредитлар бўйича фоизлар ставкаларини қоплаш мақсадида ташкил қилинган Тадбиркорлик фаолиятини ривожлантиришни қўллаб-қувватлаш давлат жамғармаси фаолияти кучайтирилади.\nБинолар бузилиши ва компенсация. Бу борада тизимли ёндашув йўқ. аҳоли пунктларини истиқболда ривожлантириш режаларини ҳисобга олмасдан, катта ҳудудларда жойлашган иншоотлар бузиб юборилаётгани оқибатида жуда кўп миқдорда компенсация тўловлари келиб чиқмоқда. Ҳокимликлар инвесторларни топиб, компенсация тўловини уларнинг ҳисобидан тўланишини таъминламаётгани сабабли ушбу харажатлар давлат зиммасига тушмоқда. Биноларни бузиш ва молк-мулкни компенсациялаш тартиби такомиллаштирилади.\nНизолар ҳал этилиши. Тадбиркорлар билан бевосита ишлайдиган давлат идораларида низоларни судгача ҳал этиш тузилмаларини ташкил этиш зарур. Муқобил ҳакамлик судлари фаолияти ва медиация институти кенгайтирилади.\nДавлат бошқаруви. Иқтисодиёт ва саноат вазирлиги тизимида Тадбиркорлик ва кичик бизнесни ривожлантириш агентлиги ташкил этилади. Агентлик тадбиркорлик ва кичик бизнес соҳасини юксалтириш бўйича давлат сиёсатини ишлаб чиқиш ва амалга ошириш учун масъул бўлади. У Тадбиркорлик фаолиятини ривожлантиришни қўллаб-қувватлаш давлат жамғармаси фаолиятини мувофиқлаштиради.


Биринчи жаҳон уруши: Дунёни ўзгартирган уруш\nТИЛИДА ЎҚИШ адангме аймара албан амхар арабча арман африкаанс бислама болгар ваиунаики венгер вьетнам га грек грузин гуарани дат занде зулу иврит игбо илоки инглиз индонез испан итальян йоруба каонде каталан кечуа (Боливия) кикуйю киньяруанда кирунди кисонге конго корейс коса креол (Гаити) крио латиш лингала литва лози луганда луо майя македон малагаси мальта море мьянма нгаубере немис непал нзема нидерланд норвег ньянека отетела папьяменто (Аруба) поляк португал румин рус санго себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал тай тви тиграй тотор тсвана тсонга тувалу тумбука турк украин умбунду фин форс француз хилигайнон хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга чичева чичемба швед шона эве эстон эфик япон ўзбекча қирғиз қозоқ\nДунёни ўзгартирган уруш\nМиллионлаб йигитлар бехатар уйларини қолдириб, жон деб урушга кетган пайтдан ҳам мана юз йил ўтди. Бундай йўл тутишга уларни кенг тарқалган ватанпарварлик руҳи ундаган. 1914 йили урушда қатнашган америкалик кўнгилли бир аскар: «Мен бахтиёрман ва келажакда ажойиб кунлар бўлишидан ҳаяжондаман»,— деб ёзган.\nБироқ, кўп ўтмай уларнинг ғайрати сўниб, умидлари пучга чиқди. Чунки шундай катта қўшинлар йиллар давомида Бельгия ва Францияда жанг қилиши ҳеч кимнинг ҳаёлига ҳам келмаган. Ўша пайтда одамлар буни «Улуғ уруш», деб номлашган. Бугунги кунда биз уни Биринчи жаҳон уруши тариқасида биламиз.\nБиринчи жаҳон уруши келтирган зарари бўйича чиндан ҳам улуғ бўлган. Баъзи тахминларга кўра, унда 10 миллионга яқин одам вафот этган, 20 миллион эса жароҳат олган. Бундан ташқари, бу қўпол хатоларнинг натижаси бўлган. Европалик давлат арбоблари халқаро аҳволнинг танглиги умумжаҳон низога айланишини тўхтата олишмаган. Муҳими, эҳтимол шундаки, «Улуғ уруш» ўзидан кейин ҳеч ўчмас доғ қолдирди. Бу уруш дунёни шунчалик ўзгартирдики, ҳозиргача бу бизга таъсир қилиб келмоқда.\nУМИДНИ ПУЧГА ЧИҚАРГАН ХАТОЛАР\nБиринчи жаҳон уруши янглишиш сабабли бошланган. Бир китобда тушунтирилишича, европалик раҳбарлар «ойпарастлар насли каби йўл тутиб, 1914 йилги ҳаловатли ёз давомида ўзлари билмаган ҳолда ҳалокатга олиб борувчи чизиқни босиб ўтишди» («The Fall of the Dynasties—The Collapse of the Old Order 1905-1922»).\nБир неча ҳафтадан кейин австриялик эрцгерцогнинг ўлдирилиши, Европанинг давлат арбоблари ўзлари хоҳламаган тарзда урушни бошлаб юборишларига сабаб бўлган. Ҳарбий ҳаракатлар бошланганидан бир неча кун ўтгач, германиялик канцлердан: «Булар қандай содир бўлди?» — деб сўрашган. У эса: «Эҳ, буни кимдир билганида эди»,— дея афсус чекди.\nУшбу раҳбарлар ўзларича уруш бошланишига олиб келган муҳим қарорларни қабул қилишган-у, аммо оқибатда нима бўлиши ҳақида сира ҳам ўйлашмаган. Бироқ хандақдаги аскарлар нималар бўлаётганини кейинчалик англаб етишган. Охири улар, давлат арбоблари умидларини пучга чиқарганини, руҳонийлари эса алдаганини ва генераллари хоинлик қилишганини тушуниб етишган. Қандай қилиб дейсизми?\nДавлат арбоблари умидларини пучга чиқаришган, руҳонийлар уларни алдашган ва генераллар уларга хоинлик қилишган\nСиёсий арбоблар, бу уруш янги ва яхшироқ ҳаётга етаклашини ваъда қилишган. Германиянинг рейхсканцлери шундай эълон қилган: «Биз тинчлик давридаги меҳнатимизнинг маҳсули, ўтмишимизнинг мероси ва келажагимиз учун курашяпмиз». АҚШ президенти Вудро Вильсон, «дунёни демократия учун сақлаб қолайлик», деган машҳур шиор пайдо бўлишига ҳисса қўшган. Буюк Британияда ҳам одамлар «бу уруш барча урушларга якун ясайди», деб ўйлашган. Лекин уларнинг ҳаммаси адашган.\nРуҳонийлар урушни жон деб қўллаб-қувватлашган. Бир китобда айтилишича, «одамларга Муқаддас Китобни ўргатишнинг ўрнига руҳонийлар урушни ва нафратни қизитишган. Оммавий уруш оммавий нафратга олиб келди» («The Columbia History of the World»). Руҳонийлар нафратни камайтиришнинг ўрнига, уни намоён этишга ундашган. Бошқа бир китобда шундай ёзилган: «Дин арбоблари одамларни тўғри йўл тутишга ундай олишмади, аниқроғи, улар буни исташмади ҳам. Улардан аксарияти осон йўлни танлаб, христианлик билан ватанпарварликни баравар қилиб, барча христиан динига мансуб аскарларга, Худо номи ила бир-бирини ўлдиришни маслаҳат беришди» («A History of Christianity»).\nГенераллар тез ва осон ғалабани ваъда қилишган, лекин бунинг акси бўлиб чиқди. Яқин орада душман қўшинлари мушкул аҳволга тушиб қолишди. Бундан кейин битта тарихчининг тасвирлашича, «миллионлаб аскарлар инсоннинг танаси ва руҳи дуч келиши мумкин бўлган энг шафқатсиз ва кўлами кенг синовга юз тутди». Даҳшатли талафотларга қарамай, генераллар ўз аскарларини шиддатли ҳужумга, яъни тикансимли баррикадалар ва пулемётдан ёмғир каби отилаётган ўқлар томон юборишарди. Шунинг учун, қўзғолонлар бирданига бошланиб кетгани ажабланарли эмас.\nБиринчи жаҳон уруши жамиятга қандай таъсир қилди? Бир тарихий манбада бундай даҳшатли воқеаларни бошдан кечирган бир кишининг сўзлари келтирилган: «Уруш... ўша пайтдаги одамларнинг тафаккурини ва хулқини майиб қилди». Аслида, урушнинг натижасида империялар йўқ бўлиб кетган. Бундай қирғинбарот инсоният тарихида энг кўп қон тўкилган асрни бошлаб берди. Шу пайтдан бери инқилоблар ва қўзғолонлар оддий ҳол бўлиб қолган.\nНимага бу уруш дунёни бутунлай ўзгартириб юборди? Бу шунчаки бир тасодиф бўлган холосми? Ушбу саволларга жавоблар келажагимизни ойдинлаштира оладими?


Ўзбек спортчилари нуфузли мусобақаларда ғолиб бўлишга, ҳар қандай рақибдан устувор келишга, аллақачон ўзларини кўниктириб бўлган! Энди-энди дунё спортчилари ҳам бу ҳолатни табиий ҳолдек қабул қилиб, мураббийидан: «Навбатдаги рақибинг ўзбекистонлик!» – деган гапни эшитгач, ўйсирайдиган бўлиб қолди. Қатралар йиғилиб дарё бўлганидек, миллатимиз спортчилари бундай баланд чўққиларни ўз-ўзидан ишғол этгани йўқ, албатта. Бунинг замирида йиллар парвариши бор. Сидқи дил парвариши!\nИслом Каримов номидаги Тошкент халқаро аэропорти. Ҳарбий оркестр созандаларининг жанговар оҳанглари спортчиларимиз музаффариятидан илова бўлиб таралаётгандек... Байроқлар, рангин табрик варақалари, гуллар кўтариб, фарзандларини интизорлик билан кутаётган ота-оналар қувончи юрагида ёруғлиги бор инсонга дарҳол юқади.\n6 – 18 октябрь кунлари Жанубий Америка қитъасининг Буэнос-Айрес (Аргентина) шаҳрида бўлиб ўтган III ёзги ўсмирлар Олимпия ўйинларида миллий терма жамоамиз ўз рекордини янгилаб, 5 та олтин, 4 та кумуш ва 7 та бронза медалга эгалик қилди.\nОкеан оша учиб, она юрт тупроғига ёруғ юз билан қадам қўйган спортчиларимизни тантанали кутиб олиш маросимида Президент маслаҳатчиси Абдужаббор Абдувоҳидов, Миллий олимпия қўмитаси президенти Умид Аҳмаджонов, Жисмоний тарбия ва спорт вазири Дилмурод Набиев, Мудофаа вазирлиги спорт клуби ҳарбий хизматчилари, спортчиларнинг оила аъзолари ва дўстлари ҳамда оммавий ахборот воситалари ходимлари иштирок этишди. Сўз олганлар юртимизда спортчиларга яратиб берилган имкониятлар ўз самарасини намоён этаётганини таъкидлади.\n– Ўғлимнинг ғалабаси – юртимизнинг ғалабаси эканлигидан хурсандман, – дейди эркин кураш бўйича 1-ўринни қўлга киритган Умиджон Жалоловнинг онаси Гулсун Холиқова. – Юртбошимизга, ўғлимнинг мураббийларига раҳмат. Уларнинг саъй-ҳаракати билан Умиджон шундай катта ютуққа эришди.\nIII ёзги ўсмирлар Олимпия ўйинлари якуний натижаларига кўра, юртдошларимиз жами 16 та медалга эгалик қилиб, 206 мамлакат орасида 13-ўринни ишғол этишимизни таъминлаб бердилар.\n– Маъзур тутасиз, айни дамда ҳаяжоним чексиз... Президентимизга раҳмат, Мудофаа вазирлиги раҳбариятига ва Мудофаа вазирлиги спорт клубида менга мураббийлик қилган заҳматкаш устозларимга раҳмат айтаман. Келгусидаги мусобақаларда ҳам уларнинг ишончини оқлашга ваъда бераман, – дейди байдарка ва каноэда эшкак эшиш бўйича 1-ўрин соҳиби Гулбаҳор Файзиева.


"Қарақалпақ аймақлық электр тармақлары кәрханасы" АЖ - ФАХРИЙИМИЗ – ФАХРИМИЗ\nФАХРИЙИМИЗ – ФАХРИМИЗ\nДунёда инсон ўзини қачон бахтли деб билади? Албатта, элга ҳалол, пок меҳнат қилиб, унинг натижаси кўзга ташланганда. Бизнинг меҳнат жамоамизда бор билимини, кўникмаларини, тажрибаси ва ғайратини эл-юрт равнақи йўлида сарфлаб, Ватанимизни гуллаб-ривожланишига муносиб ҳиссасини қўшиб келаётган мутахассислар кўплаб топилади. Уларнинг бири «Қорақалпоқ ҳудудий электр тармоқлари корхонаси» АЖ касаба уюшмаси қўмитаси раиси Валерий Петрович Стаценкодир. Қорақалпоғистон Республикасининг Чимбой туманида таваллуд топган қаҳрамонимиз қанчадан-қанча қийинчиликларни бошидан ўтказмади дейсиз? Иккинчи Жаҳон уруши халқимизнинг бошига қандай кулфатлар олиб келганини у жуда яхши билади. Болалиги уруш йилларидан кейинги иқтисодиётни тиклаш даврига тўғри келган. Шу даврлардан ота-онасига доимо қўлқанот бўлиб ўрганган Валерий 15 ёшида тумандаги электр таъминоти корхонасига ишга жойлашади.\n- Мана шундан бери 56 йил ўтибди,- деб хотиралайди нуроний оқсоқол.\nЗамон ўзгарди, давлатимиз мустақил бўлди, лекин электр энергетикаси соҳасининг нуфузи доимо юқорилигича қолмоқда. Мен ҳам ушбу тармоқ ривожига ўз ҳиссамни қўшиб келаётганимдан ва ёшларга озгина бўлса ҳам йўл кўрсатишга муваффақ бўлганимдан фахрланаман- дея сўзини якунлади камторана инсон биз билан суҳбатда.\nАлбатта, биз нуроний оқсоқолни бежиз мақола қаҳрамонига айлантираётганимиз йўқ. Янги 2021 йил арафасида В.П. Стаценкога «Мустақил Давлатлар ҳамкорлигида хизмат кўрсатган энергетик» фахрий унвони берилгани ҳақида хўшхабар тарқалган эди. «Қорақалпоқ ҳудудий электр тармоқлари корхонаси» АЖ мажлислар залида ушбу унвонни ўз эгасига топшириш маросими катта тантанага айланиб кетди. Йиғилганлар олдида сўзга чиққан «Қорақалпоқ ҳудудий электр тармоқлари корхонаси» АЖ бош директори З.Керимзатов ва жамоа аъзолари бугунги кунги энергетика тизимида эришилган ютуқлар замирида фахрий ходимларнинг улуши катта эканлигини таъкидладилар.\nМукофот ўз эгасига тантанали равишда топширилди.\nКасбдошлари олдида сўзга чиққан В.П. Стаценко ушбу юксак мукофотни бутун жамоага берилган деб қабул қилишини ва келгусида ҳам электр энергетикаси тизимини тараққий эттириш учун бор куч-ғайратини аямаслигини билдирди.\n«Қорақалпоқ ҳудудий электр тармоқлари корхонаси» АЖ матбуот хизмати\n23февраль 2021 год\nОбъявляет конкурс по выбору независимой организации для проведения оценки системы корпоративного управления в акционерном обществе по итогам 2020 года.\nРЕШАЮТСЯ ПРОБЛЕМЫ ТРУДНОЙ ТЕРРИТОРИИ\nЭлектр энергияси таъминоти тикланди.\nБРИФИНГ БЎЛИБ ЎТМОҚДА\nПРЕЗИДЕНТ ҚАРОРИ БАЖАРИЛИШИ НАЗОРАТДА


Голландияда ҳакам синган оёғи билан ўйин ўтказди (видео)\n27 сентябрь, 2019, 09:35 269\nБаъзан шунақаси ҳам учраб туради.\nГолландия кубогининг 2-саралаш босқичидан ўрин олган "Куик Бойс" ва "Катвейк" клублари ўртасидаги баҳсни бошқарган ҳакам Роб Диперинк ўйин пайти оёғини синдириб олди. Аммо, шундай бўлсада у учрашув охиригача ишлади.\nТаъкидлаш керакки, Роб 120 дақиқа давом этган ўйиннинг қўшимча бўлимларнинг охирида жароҳат олди. Майдонга тушган шифокорлар унинг оёғига муз боғлаб қўйишди ва у шу ҳолатда учрашув охиригача ишлади. Ўйиндан сўнг ўтказилган тиббий текширувлар унинг оёғи синганини тасдиқлади.


Фирибгарлик, одамларни алдаш киши феъл-атворида энг ёмон қусурлардан бири ҳисобланади. Аммо айрим кишилар бу иллатни тирикчилик манбаига айлантириб оладилар. Учкўприклик Зиябидин Сидиқов шундай “касб” эгаси.\nМарҳум В.Соқибоев 7.700 АҚШ долларига М.Нурматовдан сотиб олган “Тисо” русумли транспорт воситаси кузов номерида ўзгариш борлигини билгач, пулларини қайтариб олмоқчи бўлади. Аммо икки томон муроса қилолмай, келишмовчилик юзага келади. 2010 йилнинг бошларида З.Сидиқов можародан хабар топиб, жияни Н.Хошимов (унга оид қисми алоҳида иш юритувига ажратилиб, қидирув эълон қилинган) билан бир гуруҳ бўлиб, ўз кўмагини таклиф қилади. М.Нурматовни В.Соқибоевнинг устахонасига чақиртириб, қўрқитиб, дўқ-пўписа қилиб, зўравонлик билан автомашинасини қайтариб олишга мажбур қилиб, оз бўлса-да 4 минг АҚШ доллари ва 2 миллион сўм пулларни эгасига топширади. Ёрдам бергандай бўлиб, келгусида ушбу пулларни товламачилик йўли билан қўлга киритиш режасини тузади.\n2010 йилнинг 5 февраль куни меҳнатига “раҳмат” эшитиш асносида ғишт заводи қураётганлиги, қурилишга пул зарур бўлиб қолганлигини билдиради.\nЭнди зарур пайтда биз сизга кўмак бердик. Бизга ҳам ёрдамингизни аямайсиз, деган умиддамиз, – дейди хизматга яраша ҳиммат дегандек илжайиб. – Насиб қилса, тез орада қайтараман. Ҳисобли дўст айрилмас.\nГарчи марҳум В.Соқибоевнинг қарз беришга имкони бўлмаса-да, ёлғонларига чув тушиб, рози бўлади. Автомашина пулларининг барчасини қўлига тутқазади. Пулни қайтариб бермаганидан сўнг хонадонига турмуш ўртоғи ва отаси билан боради. Аммо фойдаси бўлмайди. З.Сидиқов раҳбарлик лавозимида ишлашини хас-пўшлаб, қўрқитиб, пулдан воз кечиш даражасига олиб бориб қўяди.\nУЧ БОРА ЧУВ ТУШДИ\nУ жиноий ҳаракатларини давом эттириб, таниши Илхомжон Турсуновга тузоқ қўяди. 2010 йилнинг май ойларида “Қақир саноат инвест” масъулияти чекланган жамиятига бориб, 10 минг дона 3 миллион сўмлик пиштган ғишт олади. Аммо ўзи ҳам ғиштлар ҳам дараксиз кетади. 2012 йилнинг ёз ойларида атиги 2500 тасигина эгасига қайтариб берилади. Устамон фирибгар шу йилнинг куз ойларида яна таниши рўпарасида пайдо бўлади. Иложсизлиги ҳақида ёлғонларни кўпиртириб, И.Турсуновнинг ишонувчанлигидан фойдаланади. Ундан 1,5 миллион сўм пул маблағларини олиб, ўз эҳтиёжлари учун ишлатиб юборади. 2015 йилнинг октябрь ойида яна чув туширади. Жияни Нодиржон Хошимовни 16 миллионга сотган “Қақир саноат зонаси”да жойлашган 0,80 гектар майдони аслида унга тегишли экани, ушбу ер майдони арзон нархда сотилганлиги ҳақида “оғиз кўпиртириб”, яна 5 миллион сўм талаб қилади. “Танишлари” орқали ер майдони учун чиқарилган қарорни бекор қилдириб, ўзига қайтариб олиши ҳақида таҳдид қилиб, 3 миллион сўм пул ундирди.\n2015 йилнинг январь ойида турмуш ўртоғи Х.Сидиқованинг раҳбарлигидаги “Холис савдо баракаси” хусусий корхонасига қарашли хом ғишт ишлаб чиқарадиган дастгоҳни фуқаро Ж.Мўминовга 45 минг АҚШ долларига сотишга келишади. 10 минг АҚШ доллари ҳисобидан 25 миллион сўм пулни олдиндан олиб ишлатиб бўлгач, келишувдаги қолган қисмини кейин бериш шартига риоя қилмайди. Вақт ўтиб, ундан дастгоҳ учун бериладиган сумманинг барчасини сўрайди. Бошқа ҳаридорга сотиб юборишини айтиб, тазйиқ ўтказади. Унинг иложсизлигидан фойдаланиб, ғишт заводини таъмирлаб, фаолиятини юритиш орқали ҳар ойда 200 минг донадан ҳом ғишт бериб, шу йўл билан қарзини узиб юборишга кўндиради. Заводни таъмирлаш ва ишчи ҳолатига келтириш ишларига жами 18 миллиондан зиёд пул сарфланади. Ғишт заводидан пул ва ғишт олиб, З.Сидиқов ўзгалардан бўлган 42 миллион 900 минг сўмлик қарзларини узади. 2015 йилнинг июль-август ойига келиб, яна товламачилик йўлига ўтади. Завод ишларига аралашиб, камчилик топа бошлайди. Ж.Мўминовнинг эркин фаолият юритишига тўсқинлик қилиб, заводни бўшатиб қўйишни талаб қилади. 60 миллион сўмлик транспорт ҳамда хом-ашёни ташлаб кетишга мажбурлаб, жами 146.700000 сўмлик жуда кўп миқдоридаги мулкларини қўлга киритади. 2016 йилнинг куз ойларида у билан дала майдонида учрашиб, тўлдирилмаган ҳолатдаги 01.03.2015 йилда “Бинодан фойдаланиш тўғрисида”ги белгиланган тартибда рўйхатдан ўтказилмаган сохта ижара шартномасини имзолатиб олади.\nҲеч ким мушугини пишт демаган муштумзўр “фаолияти”га шунчалик эрк берадики, 2015 йилнинг декабрь ойида туманнинг Яккатут қишлоғида жойлашган О.Азизовга қарашли пахта титиш цехи биносида қонунга хилоф равишда қиморхона ташкил қилди. Моддий манфаатдор бўлиб, қимор ўйинларини ўтказиб келган.\nЖиноят ишлари бўйича Фарғон вилоят суди томонидан устамон фирибгарга Ўзбекистон Республикаси Жиноят Кодексининг тегишли моддаларига асосан энг кам иш ҳақининг 100 баравари миқдорида жарима ва 12 йил озодликдан маҳрум қилиш жазоси тайинланди. Судланувчи З.Сидиқовдан марҳум В.Соқибоевнинг қонуний вакили, отаси Ж.Соқибоевнинг моддий ва маънавий зарари юзасидан даъвоси йўқлиги инобатга олинди. Жабрланувчи И.Турсунов фойдасига 6.750 минг, Ж.Мўминов фойдасига 146.500 минг сўм моддий зарар ундирилди.\n« Ёш ҳалоскорлар беллашуви\nФаровонлик ва юксалиш асоси »


Транспорт воситаларини жарима майдончаларига жойлаштириш тартиби\n1099 марта ўқилди\nМаъмурий жавобгарлик тўғрисидаги кодексида назарда тутилган ҳуқуқбузарликлар транспорт воситаси эгаси томонидан содир этилган ҳолларда ЙПХ ходими транспорт воситасини жарима майдончасига қўйиш ҳуқуқига эга.\nМисол учун, транспорт воситаси қуйидаги ҳолларда жарима майдончасига қўйилиши мумкин\nдавлат рақами белгисини ечиб олиб транспорт воситаси бошқарилганда;\nтегишли рухсатномасиз оғир вазнли, йирик габаритли, хавфли юкларни ташиш шунингдек рухсатномада кўрсатилган ҳаракат йўналишидан четга чиқилганда;\nтранспорт воситаси ойнасини тегишли рухсатномасиз қорайтириб бошқарилганда;\nтранспорт воситаларига рухсатномасиз товуш чиқарувчи ва ёритувчи махсус қурилмалар ўрнатилганда;\nтўхташ ёки тўхтаб туриш қоидаларини бузиш, йўл ҳаракати иштирокчиларининг ҳаракатланишига халақит берилса;\nҳайдовчилик гувоҳномаси, транспорт воситасини рўйхатдан ўтказганлик, унга эгалик қилиш, эгаси йўқлигида ундан фойдаланиш ҳуқуқини тасдиқловчи ҳужжатлар ишончнома ва ижарага бериш шартномалари, суғурта полиси мавжуд бўлмаса ёки рўйхатдан ўтказилмаган бўлса;\nтранспорт воситасини алкоголли ичимлик, гиёҳванд модда исътемол қилиб маст ҳолатда бошқарилганда;\nйўловчи ташиш фаолияти билан лицензиясиз шуғулланганда;\nички ишлар ходимининг қонуний талабларини бажармаганда ва бошқалар.\nТранспорт воситаларини тўхташ жойига олиб келиш ва сақлаш бўйича хизматлар кўрсатувчи юридик шахслар санитария ва ёнғинга қарши қоидаларга риоя қилиниши, транспорт воситалари тўхташ жойига ва сақлаш учун олиб келиниши вақтида сақланиши (ўғирлик, комплектларнинг бут бўлмаслиги ва шикастланиши), шунингдек транспорт воситаси салонидаги шахсий буюмлар сақланиши учун қонун ҳужжатларида белгиланган тартибда жавоб берадилар.\nТранспорт воситаларини олиб келиш ва сақлаш бўйича хизматлар кўрсатувчи юридик шахс\nтабиий офатлар (зилзила, довул, сув тошқини ва ҳоказолар) вақтида транспорт воситалари шикастланганлиги;\nтранспорт воситалари уларни сақлаш бўйича хизматлар кўрсатиладиган ҳудуддан чиққандан кейин берилган транспорт воситаларини сақлашга тегишли даъволар учун жавоб бермайди.\nВазирлар Маҳкамасининг қарори билан тасдиқланган «Қонун ҳужжатлари бузилганлиги учун ушланган транспорт воситаларини тўхташ жойларига олиб келиш, жойлаштириш ва сақлаш тартиби тўғрисида низом»


Жанубий суданлик жангарилар Эфиопияга бостириб кирди\n17:45 / 15.03.2017\nЖанубий Судандан бўлган жангарилар чегарани бузиб ўтиб, Эфиопия ҳудудига бостириб кирди ва 28 кишини ўлдириб, 43 нафар ёш болани ўғирлаб кетди. Бу ҳақда Reuters агентлиги Эфиопия ҳукуматидаги манбага асосланиб хабар берган.\n"Мурле гуруҳи (Жанубий Судан ва Эфиопияда яшовчи халқ — таҳр.) ҳужум уюштирди. Улар ўзлари билан 43 болани олиб кетишган. Эфиопия ҳукумати ҳарбийлари таъқиб қилмоқда. Жиноятчилар ҳали Жанубий Суданга қайтиб кетмади", — дея маълумот берган маҳаллий ҳукумат вакили Чол Чэни.\nЖанубий Судан 2011 йилда Судандан ажралиб чиққанди, 2013 йилдан буён мамлакатда фуқаролар уруши давом этмоқда. 2 миллиондан ортиқ киши ўз турар жойларини ташлаб кетишга мажбур бўлган. 2015 йилнинг августида томонлар сулҳ тузган, аммо ярим йил ўтиб, тўқнашувлар яна бошланди.\nСудан Марказий Африка Республикасидаги элчисини чақиртириб олди\n08:26 / 06.05.2018\n11:20 / 09.04.2018


АНОРЗОРЛАРГА ТУТАШ ҲОВЛИ | АгроОлам.Uz\nБош саҳифа Боғбончилик АНОРЗОРЛАРГА ТУТАШ ҲОВЛИ\nАНОРЗОРЛАРГА ТУТАШ ҲОВЛИ\nАнор мевасининг йирик–йирик, таъми асалдай бўлишининг сири нимада?\nУватга чордона қуриб олган хатирчилик Сувон ака гап бошлади: «Манави анор кўчатларини Дашнободдан олиб келганман. Шунгаям ўн йилдан ошди. Бизнинг иқлимга яхши мослашиб, шиғил ҳосилга кирди. Анорзоримга, асосан, «Кўк анор» навидан экканман. Бу нав жуда серҳосил, меваси ичи қип-қизил, мазаси ширин. Бир донасини сиқсангиз, коса тўлиб шарбат чиқади. Ҳосилнинг мўл бўлишида гулини тўкмаслик муҳим аҳамиятга эга. Агар дарахтлар май ойидаги гулини тўкмай, ўзини тутиб олса, кузда меванинг ҳар қайсиси бир, бир ярим килограммгача тош босишини тажрибамда кўп синаганман. Маромида парваришланиб, вақтида суғорилган, калийли ўғит, гўнг, девор кесаги берилган анор дарахти гулини камдан-кам тўкади…»\nСувон ака омборидан беш дона анор олиб чиқди-да, бирини пичоқда тилимлади. Чиндан ҳам мазаси, таъми таърифлаганича бор экан. Худди, Дашнобод, Қува анорларига ўхшаб, донаси йирик-йирик, сувли…\n— Анор мевасининг йирик-йирик, таъми асалдай бўлишининг сири нимада? — сўрайман ишбилармон томорқачидан.\n— Ҳеч қандай сири йўқ. Бари меҳнатга, парваришга боғлиқ. Анорзорда доим шамол эсиб туриши керак. Ана шунда сиз айтгандай меваси йирик, таъми асалдай бўлади. Ҳосил берадиган анорзорлар орасига оралиқ экин экмаган маъқул. Сабаби, у анор олиши керак бўлган озуқани сўриб олади. Натижада дарахт керакли озиқ ва кучни ололмай қолади. Қатор оралари тез-тез юмшатиб турилса, зараркунандалар ҳам яқин йўламайди, бегона ўт босмайди. Таги яхши чопилган, бирор бегона ўт кўринмайдиган анор дарахти шиғил мева солади. Кўп мевали шохлари шамол ёки бошқа сабаб билан синиб кетмаслиги учун улар тиркагичлар билан суяб қўйилади.\nБоғбоннинг ўттиз туп анори бор экан. Ўтган йил яхши ҳосил олибди. Омбори анорга тўлибди.\n— Бу йил ҳам насиб этса, бултургидан кам ҳосил бўлмайди. Харидорлар ҳозирданоқ анорга буюртма беришяпти. Анор дарахти беш йилда тўла ҳосилга киради ва унинг салмоғи йилдан-йилга ортиб бораверади. Бу йилги ҳосилни янги анор пишгунга қадар уринтирмай сақлашни уста боғбонлардан ўрганиб олганман, — дейди боғбон.\nДарҳақиқат, Сувон ака истиқомат қиладиган Хатирчи туманидаги Ширин қишлоғи аҳли анор етиштиришнинг яхшигина ҳадисини олган. Ҳовлисида анор дарахти бўлмаган хонадоннинг ўзи топилмайди. Қишлоқ аҳлининг турмуши томорқасидаги анорлар туфайли фаровон, тўкис. Бугун анорзор орқасидан одамлар енгил машина олмоқда, данғиллама уйлар қуриб, фарзандларини ўқитмоқда. Шунингдек, анорзорлар ҳосилдорлигини ошириб бориш учун илғор тажрибаларни қўллаш зарур бўлади.\n— Кўпинча, анор ҳақида гап кетганда, албатта, Дашнобод ва Қува ҳудудлари тилга олинади, — дейди боғбон Сувон Одилов. — Мазкур гўшаларда етиштириладиган анорларнинг довруғи кенг тарқалган. Мен ҳам томорқамдаги анорларни улардан сира кам деб ўйламайман. Ўғилларим ҳам анорзор боғ яратган. Ҳозир юз эллик туп анор дарахтини парваришлашмоқда.\nМевали дарахтларнинг илдиз тизими\nЛимон ва киви кўчатларини кўпайтириш\nПомидор куясига қарши кураш тадбирларини самарали ўтказиш бўйича тавсиялар 1000 UZS\nКАРТОШКА КАСАЛЛИКЛАРИ 1000 UZS


ОНАНИНГ ҚАРҒИШИ - 8 Января 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Январь » 8 » ОНАНИНГ ҚАРҒИШИ\n"Тоғ жойидан кўчибди, деган гапни эшитсангиз, ишонинг, аммо бир кимса ўз феъл-атворини ўзгартирибди, деса ҳаргиз ишонманг”, - дейилади ҳадиси шарифда. Илло, Яратганнинг ўзи тўғри йўлга бошлашни ирода этса, инсофу тавфиқ берса, ҳар қандай залолатли банда ҳам ҳидоятга юз тутиши муқаррар. Бунга ўзим шахсан амин бўлганман.\nБир йилча аввал хизмат сафарига боришимга тўғри келди. Мўлжални аниқ ололмаган эканман чоғи, вилоят марказига етиб бормасимдан вақт алламаҳал бўлиб қолди. Яхшики, марказий шоҳбекатдан боришим керак бўлган туманга такси юраркан.\n- Меҳмонга ўхшайсиз, биродар, - йўлда кетаётиб савол ташлади такси ҳайдовчиси. - Биз томонларга қандай шамол учирди.\n- Бу томонларда таниш-билиш борми? - ўша алфозда сўради ҳайдовчи. - Бу оқшом қаерда тунамоқчисиз?\nНима дейишни билолмай бироз каловланиб турдим.\n- Энди бирорта меҳмонхонанинг ёнида ташлаб кетарсиз.\nҲайдовчи кўзгу оша бош чайқаб қўйди:\n- Туманимизда биттагина меҳмонхона бор эди. Униям ҳозир аллаким хусусийлаштириб олган, дейишади. Ремонт қилаётганмиш.\nУ шундай деб, машинани сал секинлатиб, бошини мен тарафга ўгирди ва менга зимдан разм солиб чиқди:\n- Бўлмаса, бугун бизникида ётасиз, биродар, эрталаб туриб ишингизни битирасизда, қайтаверасиз.\nҒалати аҳволда қолдим. Унинг таклифини рад қилай десам, кўнгли оғриши мумкин. Дабдурустдан хўп дейиш ҳам ноқулай. Шунинг учун ўзимни бироз «тарози»га солдим.\n- Йўғ-э, сизниям овора қилиб нима қилдим. Таклифингиз учун ҳам катта раҳмат.\n- Ҳеч овораси йўқ, - деди у бироз қатъий оҳангда. - Ярим кечаси қаерга ҳам борардингиз? Бизникида қоласиз, тамом-вассалом.\nЎжаргина одам экан. Айтганини қилди. Бўлмаса, ўзи айтганидай бу маҳалда қаёққа ҳам борардим?\nҲайдовчининг уйи шундоққина туман марказида экан. Дарвозасидан киришимиз билан бир-биридан ширин иккита ўғилчаси югуриб чиқди. Аёли ҳам очиқ юз билан қарши олди.\n- Аям қанилар?- сўради мезбон хотинидан.\n- Хуфтон намозини ўқиётгандилар. Ҳозир чиқиб қоладилар.\nУй эгаси мени меҳмонхонага бошлади. Шинамгина уйда ҳар эҳтимолга қарши камтарона дастурхон тузалиб, усти ёпиб қўйилган эди.\n- Сиз баҳузур ўтира туринг, биродар. Мен аямни бирров зиёрат қилиб чиқайин. Хавотир олиб ўтиргандирлар.\nУнинг ортидан ҳавас-ла тикилиб қолдим. Бир одамнинг тўкис ва бахтли ҳаёт кечириши учун яна нима керак? Тагида машинаси, кўркам ҳовли-жойи, файзли оиласи бор экан. Аслида бахт ана шунинг ўзида мужассам эмасмикан?\nКўп ўтмай уй эгаси қайтиб келди.\n- Ие, нега қараб ўтирибсиз, - дея дастурхондаги нонни синдиришга тушди. - Қани, дастурхонга қаранг. Аяси, чой қайнадими?\n- Бугун... кимнидир\n- Ҳа, кутаётувдим, кутилган одамнинг ўзиям мана ўтирибди, - деди у кулимсираб. - Хижолат чекманг, меҳмон, одатим шунақа. Сизга ўхшаган мусофирлар уйимда тез-тез меҳмон бўлиб туришади. Бунга уйдагилар ҳам кўникиб қолишган. Лекин, айтиб қўяй, ҳар кимниям уйимга бошлаб келавермайман.\nШундагина уй эгаси боя, машина ичида, мени уйига таклиф қилишидан аввал яхшилаб назардан ўтказганини эсладим.\n- Мусофирга мурувват кўрсатиш хайрли иш .дейишади-ку, - дедим ўзимни янада бамаъни кўрсатиш мақсадида.\n- Балли, ҳадиси шарифда ўқиганим бор: уч кишининг дуоси шаксиз қабул бўларкан. Ота-онанинг, мазлум кишининг ва мусофирнинг дуоси. Отам ёшлигимда қазо қилганлар. Аллоҳга шукур, онамнинг дуоларини олиб кам бўлганим йўқ.\n- Онангизнинг иззат-икромларини ҳам ўрнига қўяркансиз.\n- Ҳа, - деди мезбон ҳозиргина олиб келинган чойни қайтаришдан тўхтаб бир зум хаёлга чўмаркан. - Онаизорнинг нақадар буюк зот эканини бироз кеч англаб етдим. Ҳалиям англаганим, бўлмаса, ўзимнинг ҳам бошим хор-зорликдан чиқмасди.\nУнинг гаплари менга бироз эриш туюлди. Ҳамсуҳбатим ўз бошидан анча-мунча савдоларни кечирганини пайқадим. Унга саволомуз тикилиб турганимни кўриб ўзи ҳам гап бошлади.\n- Айтсам ишонмайсиз, - деди менга чой узатаркан. - Икки йилча аввал мен бутунлай бошқа одам эдим. Ҳовли-жойим ҳам хароб аҳволда эди. Ўша кезлари нима бўлди-ю, ичкиликка қаттиқ ружу қўйдим. Шу касофат ароқнинг дастидан кўпчиликнинг ичида обрў-эътиборимни ҳам йўқотдим. Ҳар куни ичиб, тўполон қилаверганимдан кейин хотиним ҳам иккита боласини олдига солиб, онасиникига кетиб қолди.\n...Суҳбатдошимнинг қиёфаси туйқусдан аламли тусга кирди. Аянчли ўтмишини кўз олдидан нари сурмоқчи бўлгандек, кўзларини бир-икки қаттиқ очиб юмди.\n- Илгари раиснинг ҳайдовчиси эдим, - бироздан кейин гапида давом қилди у. - Шу ичкилик сабаб, ишдан ҳам ажралдим. Ўша пайтлар мени бир қултум заҳри қотилдан бўлак нарса қизиқтирмай қўйганди. Хотину, бола-чақаларим хаёлимга ҳам келмасди. Онам ҳар куни насиҳатни канда қилмасди:\n- Жон болам, шу ордона қолгур ароқни қачон ташлайсан? Гулдек хотининг, бола-чақанг кимларнинг уйида сарғайиб юрса-ю, сенинг парвойингга ҳам келмаса? Бундай танангга ўйлаб кўрсанг-чи? Шу зормандани деб бутун ҳаётинг барбод бўлаяпти-ку!\nТабиийки, бундай панду насиҳат менга ёқмасди. Бунақа пайтларда жаҳлим чиқиб, бечора онамни силтаб ташлаган пайтларим бўлган.\nОнагинам "Ўзингга инсоф берсин-да, болам”, - деганча торгина уйчасига кириб кетарди.\nБиласиз, ичкиликбозлик ҳам ўз-ўзидан бўлмайди. Бир шиша ароқ фалон пул туради. Мен эса тайинли бир жойда ишламасам...\nАроқнинг хумори тутиб, кўзимга ҳеч нарса кўринмай қолган кезлари уйдан қўлимга илинган нарсани опчиқиб сотар, пулига ичардим. Кейин одамлардан қарз олиб ича бошладим. Менинг феълимни билгандан кейин\nқайси аҳмоқ менга қарз берарди.\nОхирида онамнинг ўлимликка асраб қўйган пулигача ишлатдим. Пенсиясини беришган куни бечора аямнинг қўлидан юлиб оладиган бўлдим.\n...У афсус билан бош чайқаб, кўзидан қуюлиб келаётган ёшларни кўрсатмаслик учун ерга қаради.\n- Шўрлик онам... уйда қора қозон қайнамай қолмасин деб одамларнинг тўй-маъракасида дастурхончилик қиларди. Мен эса... бунақа аҳволда...\nБир оқшом аллақайси тўйдан бўкиб ичганим учунми, эрталаб уйғонганимда, бошим тош солингандек оғир бўлиб турарди. Ўрнимдан турай десам миям омбур билан ургандай зирқирарди. Аранг гандираклаб, ҳовлига чиқдим. Онам айвончада ўтириб хамир қораётган экан.\n- Ая, пул беринг, - дея даб-дурустдан ўшқирдим.\nОнам менинг бунақа безбетлигимга кўникиб кетгани учунми, пинагини ҳам бузмади.\n- Сен болага қачон ақл киради, а? - деди тоғорадан кўзини узмай хамир муштларкан. - Ўтган куни олган пенсияни аллақачон ичиб бўлдинг-ку. Пулни қаердан топиб берай сенга?!\n- Бошим ёрилиб кетай деяпти, - дея худди ёш боладек аламзадалик билан ер тепиндим. - Мен билмайман ҳозироқ пул топиб берасиз. Ўзингизда бўлмаса, қўни-қўшнидан сўраб чиқинг!\n- Сенда ор-номус борми ўзи, болам! - дафъатан онамнинг кўзлари алам билан ёниб турганини илғадим. - Бир камим қўшниларникига "Ўғлим ароқ ичаркан, пул топиб беринглар!” - деб чиқишим қолувди.\n- Юз грамм ичмасам ўлиб қоламан, ўлиб қоламан, - дедим ҳеч нарсани эшитишни ҳам истамай.\nОнам менга бошқа ҳеч қандай гап кор қилмаслигини билдими, индамай хамир муштлашда давом этди. Менинг ғазабим эса тобора ошиб-тошиб борарди.\n- Ая, пул беринг деяпман, - дея айюҳаннос солдим.\nОнам эса мени умуман эшитмаётгандек эди. Ўша пайтда онамнинг ёнида сариқ чақа ҳам йўқлигини яхши билардим. Фақат буни тушунгим ҳам, бу ҳақда ўйлагим ҳам келмасди. Миямдаги оғриқ эса, зўрайгандан зўраяр, кўзимга ҳеч нарса кўринмасди.\nШунда... шунда ўзимни идрок этолмай қолдим. Зарб билан онамнинг олдида турган хамир тўла тоғорани тепиб юборганимни эслайман, холос.\nОнам чаккамга мушт туширганидан кейингина ўзимга келдим. Қарасам онамнинг ғазаб билан ёниб турган кўзлари жиққа ёшга тўла... Ҳа, кўзларида ҳам қаҳр-ғазаб, ҳам кўз ёши бор эди. Уни бундай қиёфада авваллари кўрмагандим. Ўзимни ҳам ғайриоддий титроқ босиб кела бошлади.\nОнам шу кунгача мени қарғамаган эди. Лекин ўша пайтда ўзини тутиб туролмади:\n- Ҳа, худоё худованда, сен бола жувон... - яхшиямки оғзидан чиқаётган қарғишини ўрта белидан тутиб қолди. Аслида "жувонмарг бўлгин” дейиши керак эди. Аммо гапни дарров бошқа томонга буриб юбора қолди. - Ҳа, илойим оёққинанг синсин. Ҳеч замонда нонниям тепадими? Ўзимни урсанг, тепсанг бўлмасмиди, ноинсоф. Менгинани ерпарчин қилиб дўппосласанг ҳам рози эдим, нопок! Нонниям тепасанми? Нон-ку, бу!\nҚанчалик қаттиқ гуноҳ қилиб қўйганимни ўша заҳоти тушуниб етган бўлсам-да, онамга ҳеч нарса демасдан гандираклаб кўчага чикдим.\nҒалати бир аҳволга тушиб қолгандим. Қайси тарафга кетиб бораётганимни ҳам билмасдим. Оёқларим ҳам ўзимга бўйсунмаётгандек эди. Ҳатто кўзларим ҳам ҳеч нарсани кўрмасди, гўё.\nКўчанинг нариги бетига ўтаётганимда қулоғимга машина ғилдиракларининг кутилмаган тормоздан асфальтда сирғалиб, асабий чийиллагани чалинди, холос. Ўша заҳотиёқ миямга урилган биринчи ўй шу бўлди. "Онамнинг қарғиши урди!”\nМезбон яна бир зум гапдан тўхтади. Қўлидаги пиёланинг гардишида алланарса битилгану, ўшани ўқимоқчи бўлгандек, диққат билан қадалиб қолди. Кейин худди қаршисида биров ўтирганини унутиб, ўз-ўзига гапираётгандай тилга кирди:\n- Ўша лаҳзада ҳаётдан бутунлай умидим кесилганди. Ўлдим, деб ўйловдим. Йўқ, ҳали фоний дунёдан ризқ-насибам кесилмаган экан. Шифохонада ўзимга келиб, ҳамон тириклигимни, фақат иккала оёғим қаттиқ шикастланганини сездим. Кейин билсам суякларим синиб кетибди. Қулоғим остида онамнинг қарғиши қайта жаранглаб, ётган еримда сапчиб тушдим:\n"Ҳа, оёққинанг сингур! Оёққинанг сингур! Оёққинанг сингур!..”\nЙўқ, онамни жуда яхши билардим. Оёғим синиши тугул, бир тола сочим тўкилишини ҳам истамасди. Қилган гуноҳимга яраша қарғади. Тўғрисини айтганда, ўзим шу қарғишга лойиқ эдим. Агар ўша пайтда онамнинг оғзидан "жувонмарг бўл” деган гап чиқиб кетганида, эҳтимолки, аллақачон асфаласофилинга жўнаворган, икки дунёим куйиб, тўнғиз қавмида кетган бўлармидим.\n...У ўз гапидан ўзи қўрқиб кетгандек, секингина "астағфуриллоҳ” деб қўйди.\n- Кейингина кўзим; "ярқ” этиб очилди. Қанчалик разолатга, жаҳолатга ботганимни шифтга тикилиб, абгор ётганимда англадим. Ичкилик туфайли шунчалик тубанликка тушганимга иқрор бўлдим.\nОнаизоримни ҳам, оиламни ҳам, ўзимни ҳам шунчалар хор қилганимни ҳис этдим. Пушаймонликдан дод дегим, уввос солиб йиғлагим келди. Бироқ, кўзимдан бир томчи ҳам ёш чиқмади. Жисмимда бир ҳовуч мадор ҳам қолмаганди.\n"Энди ҳаммасига кеч бўлди”, - деб ўйлагандим. Шукурки, мен учун тавба эшиклари ҳали беркилмаган экан. Алҳамдулиллоҳ, пешанамга нури ҳидоятдан баҳра топиш ёзилган экан..\nОнажоним мени йўқлаб бориши билан ўзимни тутолмай йиғлаб юбордим. Шўрлик онам ҳам менга қўшилиб анчагача кўз ёш тўкди. Оғзидан чиққан қарғиши учун минг карра пушаймонлигини айтди.\n- Аҳмоқ ўғлингизни кечиринг, - дедим ўзимни йиғидан аранг тўхтатиб. - Бундан кейин касофат ароқнинг яқинига ҳам йўламаганим бўлсин. Худо шифо бериб оёққа турсам, умр бўйи хизматингизни қиламан.\nОнам бу иқроримни шунчаки ўткинчи пушаймонлик белгиси деб ўйладими, рўмолчаси билан намли кўзларини артиб, ярим овозда деди:\n- Майли, ўғлим. Сен тузалиб кетсанг бўлгани. Шифохонада ярим ойча даволандим. Анча пайтгача қўлтиқтаёқ билан юрдим. Лекин шу-шу бўлди-ю, ичкиликдан батамом юз ўгириб кетдим.\nОнамнинг ўзи қудасиникига бориб, хотиним, болаларимни қайтариб келди.\nЎша кунларданоқ оила тебратиш учун тузукроқ иш қидира бошладим. Узоқроқ қариндошимиз менинг астойдил ичкиликдан тавба қилганимни эшитиб, ижарага "Дамас” машинасини берадиган бўлди.\nНегадир рулга ўтирган кунимдан бошлаб ишимга барака кира бошлади. Қисқа фурсатда рўзғоримиз яна изга тушиб кетди. Бир йилнинг ичида ўзим ҳам битта машинага етарли пул ишлаб топдим. Етмаганига ундан-бундан қарз кўтардим.\nШунинг орасида чордевор ҳовлимнинг ҳам суробини эпақага келтирдим. Нимаики иш қилсам, аввало, онамнинг дуосини олишни одат қилдим.\nАввал билмаган эканман: бахт - қаватингда онаизоринг борлигида, саодат - унинг ризолигини билишда, хайр-барака ҳам оналарнинг дуосида экан.\nҲамсуҳбатим ана шу сўзлар билан ҳикоясини якунлади. Мен эса унга ҳайрат ила тикилиб турардим. Шу онда хаёлимда Расулуллоҳнинг яна бир ҳадислари чарх ура бошлади:\n"Жаннат оналар оёғи остидадир!”.\nКатегория: HIKOYALAR / ХИКОЯЛАР | Просмотров: 374 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0